text:
Home > ... > ... > Village Poultry in South Africa > Sotho
Sotho
Šupa Tsela e Bonolo Ya Go Rua Dikgogo TŠA Segae Afrika Borwa (Trans. Tebo Magolego)
Illustration: Susan Powell
BOITHEKGO
Maikemišetšo a magolo a puku ye ke go thuša malapa a dinaga magaeng ao a nago le dikgogo tše mmalwa le batho bao ba sa kgonego go hwetša maele ga bonolo ka go oketša tšweletšo ya nama le mae tša dikgogo tša bona. Nama le mae di nale protene yeo e thušago bana gore ba gole ka botelele ba be ba tie, le gore mabjoko a bona a gole ga botse gore bakgone go ithuta ga bonolo. Go bohlokwa le gore batswetši ba hwetše protene ya boleng bja godimo e ntši yeo e hwetšagalago maeng le nameng ya kgogo. Phepo e botse e bohlokwa go maphelo.
Puku ye e diretšwe go thuša ka ga koketšo ya tšweletšo ya dikgogo tša segae tšeo di itshelelago dijo e bile di itlhokomela, ka go tsebiša ditsela tše bonolo tša motheo le dinyakwa tše mmalwa tša go se ture. Ga ntši basadi ba hlokomela dikgogo ka go lemoga bohlokwa bja mae le nama go phepo le maphelo a bona le bana ba bona. Go rua dikgogo go ka thuša le ka tšhelete. Dikgogo tša segae le dithole tšeo di feditšego go beela di nale theko e botse mo Afrika Borwa, le mae a rekišega ga bonolo go baagelane.
Puku ye e nale dikarolo tše tlhano:
- Kago ya ngwako
- Tswadišo le go phaphašiša
- Kgodišo le tlhokomelo
- Phepo
- Maphelo
Ditebogo
Illustration: Susan Powell
Ke rata go leboga morena David Farrell ka mošomo o mo golo wa go ngwala šupa tsela ye. Ke leboga le thušo ya badirišane ka yena. Ke sa lebale le mekgatlo yeo e tsentšego letsogo go thuša ka mašeleng a go lefela ditshenyegelo. E ka ba phošo e kgolo go se leboge bašomedi ba kgoro ya tša dikgogo ya Unibesithi ya Stellenbosch le mogolwane wa ka Doreen Magolego ka thekgo ye ba go mpha yona ge kebe ke fetolela šupatsela ye.
D.J. FARRELL
The University of Queensland
April, 2000
Kago ya ngwako
Illustration: Susan Powell
- Dikgogo di nyaka ngwako wa meleba wa go tia. Dikgogo di swanetše go notlelelwa bošego go di šireletša go maemo a mabe a boso, manaba le mahodu. Ngwako o tlo go thuša le gore o kgone go lekola dikgogo le go lemoga ge go nale tša go lwala goba tša go nyaka tlhokomelo. O thuša le gore o kgone go tšea mae lefelong le tee.
- Akanya ga botse gore o aga kae ngwako wa dikgogo. O tlo nyaka lefelo la go ba le morithi, la go oma e bile le bolokegile, lebaleng la mpepetla gore lebato le dule le omile ka sehla sa dipula. Go ka nyakega gore o epe foro go raretša ngwako, goba o age mmotwana gore o rotoše lebala pele o aga.
- Ntlo e ka agwa ka didirišwa tša go se ture tša go hwetšagala kgauswi go swana le dikota, mahlaka le bjang. O swanetše go lebelela gore go nale eng. E swanetše go ba kgauswi le ntlo ya gago, sekgwa le bjang di tlošwe ka mathoko ohle go fihla magato a mararo (di mitara) gore dinoga le magotlo di se batamele dikgogo tša gago. Mengwako e mengwe e agwa godimo ga dikota go rotošwa lebaleng. Se se šireletša dikgogo go manaba a go swana le dimpša, dinoga le batho.
- Bogolo bja ngwako bo tla ya le gore o na le dikgogo tše kae. Go dikgogo tše 10 – 15 tšeo di šetšego di godile, ngwako o swanetše go ba bogolo bja magato a ma bedi bophara le magato a ma bedi botelele. Ngwako o ka upša wa ba o mo golo go na le gore e be o mo nyane.
- Ngwako o swanetše go ba le mojako wa go notlelega; o swanetše le go dumelela seetša le moya tša go lekanela go tsena. O swanetše go lota dikgogo di omile mme o di šireletše phefong. Go swanetše go ba le mapheko, ka ge dikgogo di rata go robala di tsokame.
- O bee dibjana tša dijo le meetse ka ngwakong. Tšona di ka dirwa ka theko ya fase, ka lekotikoti goba sebjana sa letsopa se tsentšwe ka gare ga sebjana sa lesenke. O šuthišetše sebjana sa meetse mafelong a go fapana ka ngwakong kgafetša ka go bane lebato la mo se dutšego le a koloba.
Illustration: Susan Powell
- Dikgogo di nyaka dihlaga go beela mae. O nyaka dihlaga tše tharo go dikgogo tše 10 – 15. Aga dihlaga lefelong la go homola ka ngwakong wa dikgogo, di be bogodimo bja go fihla letolong la motho ge a eme. O ka šomiša mobanki o mo golo wa go logwa, lekotikoti le le golo la go ripša marago, dikota goba matlapa. Alela sehlaga ka bjang bjo bo fsa goba mahlaka mme se dule se hlwekile. O ka tšea mae letšatši ka letšatši mme a mangwe wa fa dikgogo tša go rata go alamela gore di wa phaphaše (bona ka morago).
- Ngwako wa dikgogo o swanetše go dula o hlwekile ka go arakwa lebato ka mehla. O ka ala maodu a go swana le mafofora a mapolanka goba bjang bjo bo segagantšwego lebatong ge di le gona. Morole le maodu di swanetše go tlošwa ga tee ka kgwedi goba kgafetša mme di tlogelwe gore di bole pele ga ge di ka tšhelwa ka serapaneng sa dibjalwa. Dibjalwa tša gago di tla gola ga kaone.
Tswadišo le go phaphašiša
Illustration: Susan Powell
- O swanetše go hlokomela gore ke dife dikgogo tše di beelago mae a ma ntši, di alamela bjang, di godiša matsuane a tšona bjang, gore o kgone go kgetha dikgogo tšeo e ka bago batswadi ba mmakgonthe. O bee dithojana tša go tswalwa ke dikgogo tša go ba le maswao a ka thoko.
- O bee dithole tše di tswalago matsuane a go tia e bile a gola ka lebelo ka thoko gore e be dikgogo tša nama. Matsuane a ma golo, a go gola ka lebelo ga ntši ke a mekoko mme a loketše go lewa.
- Dithole di swanetše go lomedišwa ka mekoko e megolo. O nyaka mekoko e me bedi go dithojana tše 10. Rekiša goba o je mekoko ye e sa golego ga botse. O seke wa e beela go tswadiša.
- Ke kgopolo e botse go fela o neelana ka mokoko goba e me bedi le dikgogo tše mmalwa le moagelane wa gago wa kgole, go fokotša go tswalelana. Se se thibela dithojana le bo tatago tšona, le dithole le mekokwanyana ya tšona go lomelana. Tswalelano ye e dira gore matsuane a gona a se gole ga botse le gore a beele mae a mmalwa.
- Tloša dikgogo tše di sa beelego ga botse (bona karolo III ka morago). Di no ja dijo tša gago mme ga di tšweletše selo.
- Agela dikgogo tša go nyaka go alamela mae a tšona dihlaga tše di ngwe lefelong la go phagama. E ka ba ka mebanki ya go logwa. Alela ka bjang bja go oma, ke moka o tšhele santa o latediše ka mahlaka goba bjang. Mae a ka se thubege ga bonolo le matsuane a tla phaphaša ka bo ntši.
- Sehlaga se swanetše go agwa sekhutlwaneng sa leswiswana, sa go homola, kgole le moo dikgogo tše dingwe di robalago ka mo ngwakong. Kgogo ya go alamela e swanetše go fiwa meetse le dijo ka dinako tšohle. Matsuane a phaphaša ka morago ga matšatši a 21.
Illustration:Susan Powell
- Tloša mae letšatši ka letšatši. Ge kgogo ya go tšea ga botse e thoma go alamela o seke wa bea mae a go feta a 6 go iša go 8 a ma mpsha gore e wa phaphaše. Dikgogo di kgona go godiša matsuane a mmalwa feela ga botse. Mae a a swanetše go tšwa go dikgogo tšeo di beelago mae a ma ntši, goba tšeo matsuane a tšona a golago ka lebelo go ba dikgogo tša nama tša boima bja godimo (bona dintlha 1 & 2 ka godimo).
- Mae ga se a swanela go fiwa dikgogo ka moka tšeo di nyakago eupša a fiwe tšeo e ka bago batswadi ba makgonthe. Ge o ka bea kgogo yeo e thomago go alamela mme e se ya swanela ka hokwaneng yeo e lekeleditšwego morithing e nnoši matšatši a 4 – 5, o e fa dijo le meetse, e tlo tlogela go alamela mme ya thoma go beela mae a ma ntši.
Kgodišo le tlhokomelo
Illustration: Susan Powell
Kgodišo ya dikgogo
- Matsuane ao a sa tšwago go phaphaša a nyaka tlhokomelo e kgolo. Dikgogo tše dingwe di dira batswadi ba kaone go phala tše dingwe mme di kgona go godiša matsuane a go tia a phetše ga botse.
- Dibeke tše 3 – 4 tša mathomo tša bophelo di bohlokwa kudu mme matsuane a nyaka tšhireletšo e ntši go manaba le maemo a boso. A swanetše go bewa ka lešakaneng la go tswalelega gore a šireletšege. Lešakana le swanetše go kgona go šuthišega, e be le legolo gore matsuane a kgone go sepela sepela le mmago ona. Lešakana le swanetše go šuthišetšwa lebatong le le mpsha letšatši ka letšatši, go kgonthišišwe gore go nale mašaledi a dijo tša go tšwa ka moraleng a go di fepa.
- Matsuane a swanetše go dula a omile e bile a le borutho. Go bohlokwa gore bo mmago ona ba wa rute go sela dijo. Bošego matsuane le mmago ona a swanetše go notlolelwa ka ngwakong wa dikgogo.
- Mosegare matsuane a swanetše go fiwa dijo. Mathomong, e ka ba lee la go bedišwa le segagantšwe, ke moka mabele a go šilwa, borotho, bogobe goba bupi. Ka morago ga matšatši a 10 o di fe dijo ga bedi feela ka letšatši le gona o di fe bontši bjo di ka kgonago go bo fetša ka go bane dijo di ka senyega.
- Mmago ona ga se a swanela go a jela. Go swanetše go ba le lefelo le le nyane ka moo dijo di tšhelwago leo matsuane a ka kgonago go tsena eupša mmago ona a sa lekane.
- Matsuane a swanetše go tšhelelwa meetse a go hlweka a ma botse ka dibjaneng tša maleba eupša matsuane ga se a swanela go dumelelwa gore a ikolobiše. O ka nokela maswikana a go hlweka ka dibjaneng tša meetse go thibela matsuane go wela ka meetseng a go nwa.
- Tloša matsuane a go hwa ka pela mme o a epele kgole le lešakana le ngwako wa dikgogo.
- Ge matsuane a nale dibeke tše 3 – 4 bogolo, a ka tšwa ka gare ga lešakana gore a yo sela dijo tša ona le mmago ona. A sa nyaka go fiwa dijo ka thoko ga sehlopha ka moka sa dikgogo ga mmogo le mmago ona gore a gole ga botse a phetše ga botse.
- Ka dibeke tše 4 o tla kgona go aroganya mekoko go dithojana ka tebelelo ya mahlo. Mekoko e gola ka lebelo mme e swanetše go fiwa dijo tše ntši gore e dire seo. Leka go e tšhelela dijo ka thoko ga sehlopha nako ye e ka bago seripa sa iri letšatši ka letšati.
- O se ke wa emela mekoko e gola go felela pele ga ge o ka e hlaba goba go e rekiša. Se se ra gore o tla seketša dijo le gona gwa ba le sekgoba sa go tsenya dikgogo tše dingwe ka ngwakong wa dikgogo. O tla ba le dijo tše ntši tša go šala go fepa dikgogo tše dingwe.
Tlhokomelo ya dithole
Illustration: Susan Powell
- Dikgogo di thoma go beela ge di nale dikgwedi tše 6 – 8 bogolo. Go di fepa ga botse go tla dira gore di thome go beela ka pela le gona di beele mae a mantši.
- Dithole tšeo di šetšego di thomile go beela di nale letlopo le le golo le le khubedu la go phadima. Sethole seo se sego sa tšwa se thoma go beela se nale letlopo la go šošobana la go galoga. Ga ntši dithole di beela di tlogela, ka gona matlopo a tšona a fetoga nako le nako.
- Tšea mae ka moka ka digoleng ga tee ka letšatši goba kgefetša. Ka ge go boletšwe le ka pele, o bee mae a mmalwa (6 – 8) feela ka fase ga kgogo ya go alamela yeo o e kgethilego.
- O seke wa lota mae lefelong le borutho. O se ke wa a bea matšatši a go feta a 5 – 7 pele ga go wa rekiša goba go wa ja ka ge a tlo bola le gona a mantši a ona a ka se phaphaše ge o a bea ka fase ga kgogo ya go alamela.
- Kgetha mae a go hlweka, a ma golo a go ba le sekgapetla se se botse go bea ka fase ga kgogo ya go alamela. Mae a go ba le sekgapetla se se sesane goba sa go pharoga a ka se phaphaše. Lee le le golo le ntšha letsuane le le golo leo le tlogo phela ga botse mme la gola go fihla le e ba kgogo.
- Ge dikgogo di nale mengwaga e 2 – 3 bogolo di ka tlogela go beela goba tša beela mae a mmalwa. Di ja dijo tša gago tše bohlokwa eupša di sa go fe selo. O swanetše go di ja goba o di rekiše mme legatong la tšona go tsene tše nyane tšeo di sa thomago go beela.
Phepo
Illustration: Susan Powell
- Dikgogo di nyaka motswako o mo botse wa dijo tša go fapafapana gore di gole ga botse mme di beele mae a ma ntši. Di nyaka le go fiwa meetse a go hlweka.
- Di tla hwetša dijo tše dingwe ka go fata dikgopa, dikhunkhwane, mabele, diboko, dipeu le bjang ga mmogo le dimela tše dingwe. Wo ke motswako o mo botse eupša ga ntši ga se wa lekanela gore di ka kgona go tšweletša ga botse. Di nyaka go okeletšwa dijo.
- Ge o ka kgona go reka dijo tše nyane o swanetše go rekela matsuane a ma nyane. A tla ja dijo tše nyane tša mathomo tša matsuane goba mabele a go šilwa go fihla ge a nale dibeke tše 4 – 5 bogolo. Tšona di ka rekwa mabenkeleng. O se ke wa dumelela dikgogo tše kgolo di eja dijo tše, di a tura le gona di bohlokwa. Ge e le gore dijo di tla ka mokotla o mo golo kudu goba di tura kudu, o ka reka mmogo le baagelane ba gago mme la arolelana.
- O se ke wa tlatša sebjana sa dijo go feta seripa gare sa bogolo bja sona ka dijo tša go oma, go sego bjalo matsuane a tla di tšholla mme a di senya.
- Gantši dithole ga di na khalsiamo ye e lekanego go dira gore makgapetla a mae a tšona a se thubege ga bonolo. Dikgopa ke methopo ya paale ya khalsiamo. Kalaka e nale theko e fase mme e swanetše go fiwa ka thoko ka sebjaneng lefelong la go oma. Makgapetla a mae ao a šitšwego a ka fiwa dithole go oketša khalsiamo, uepša o wa bediše pele le merogo e me tala. Ka tsela ye makgapetla a ka se phatlalatše malwetši.
Illustration: Susan Powell
- Mašadiša a dijo tša ka moraleng a bohlokwa. A swanetše go lotwa mme a fiwe dikgogo a sale a mampsha letšatši le lengwe le le lengwe ka sebjaneng sa dijo. Ge go nale merogo ye e šetšego ka serapaneng ye o sa e šomišego go swana le matapola, digwere, matlakala a khabetšhe le tše dingwe, go kaone go e apea pele ka go bane dikgogo di kgona go e šila ga bonolo ka maleng ge e apeilwe. Dipanana tša go butšwa le dienywa tše dingwe di loketše dikgogo. Ke kgopolo e botse go fa dikgogo mašaledi a ka moraleng bošego pele o di tswalelela. Se se tla di hlohleletša gore di sele ge di etšwa mesong.
- Marapo a nama ya kgogo a go apewa le diphofolo tše dingwe a ka omišwa letšatšing, mme a šilwa ka letlapa gomme a fiwa dikgogo tša gago. Ona a nale dimenerale tše bohlokwa, ga mmogo le khalsiamo, gore dikgogo tša gago di gole mme di dule di phetše.
- Moroko wa lehea le wa korong di fela di eba gona. Di loketše dikgogo tšeo di šetšego di godile. O swanetše go dula o nyaka dijo tša go okeletša dikgogo tša gago. Ga nke di eba le dijo tša go lekanela.
Maphelo
Illustration: Susan Powell
- Tlhweko e bohlokwa go maphelo a dikgogo. Ke dikgogo tšeo di phetšego ga botse feela tšeo di tla beelago mae a ma ntši tša ba tša gola ga botse.
- Gore dikgogo di dule di phetše, o swanetše go di fa meetse a go hlweka. Hlwekiša dibjana tša meetse le dijo ga mmogo le ngwako wa dikgogo kgafetša.
- Dikgogo di swanetše go lekolwa ka mehla go bona ge go nale tša go lwala.
- Dikgogo tša go lwala di swanetše go tlošwa go tše dingwe mme di bewe ka lefelong la tšona di nnoši di fiwe meetse a go hlweka le dijo. Ge e le tše nyane di swanetše go dula di ruthetše e bile di omile. Ge go ka fihla matšatši a 4 – 5 di sa fole o swanetše go di bolaya o yo di epela kgole.
- Kgogo e nyane ya go lwala ga e je, e nale mafofa a go hlafa le gona e ka ba le masetswana a meetse a go ba le madi. Dikgogo tše kgolo tša go lwala di ka ba le mafofa a ditšhila go rarela lešoba la go ntšha tšhila. Go ka ba le dišo mo letlopong. Dikgogo tše dingwe di ka palelwa le ke go sepela. Bothata e ka ba maoto a bokoa le menwana ya go kobega. Ge di palelwa ke go sepela ga botse o swanetše go di bolaya, ka gore di tlo no feleletša di hwile.
Illustration: Susan Powell
- Kgogo ye nngwe le ye nngwe ye e hwilego e swanetše go tlošwa ka pela mme e yo fišwa goba e epelwe. Le se ke la e ja ka ge e ka le lwatša.
- Dikgogo tša gago di swanetše go dula di phetše ga botse gore di gole ga botse le gona di beele mae a ma ntši. Malwetši a mangwe a dula a le gona motseng wa geno ka gona dikgogo tša gago di swanetše go šireletšwa ka go thibela malwetši.
- Bolwetši bja Newcastle bo ka bolaya dikgogo tša gago ka moka ka nakwana, go bohlokwa go thibela bolwetši bjo pele dikgogo tša gago di lwala. O swanetše go hwetša tsebo ka ga thibelo ya malwetši a dikgogo go mosedimoši wa tša dikgogo wa motseng wa geno. Ge o ka se dire se, o ka loba sehlopha sa gago sa dikgogo ka moka.
- Ge go lwala dikgogo tše mmalwa, o swanetše go nyaka maele go setsebi sa malwetši a dikgogo. Ka morago ga moo o ka kgona go leka dihlare tše itšego tša dikgogo go dikgogo tša gago.
Back to Top


c: text/html

text:
Bolediša:Makgowa
“Phetolelo ka Sesotho sa Lebowa ya temana mo Sunday Times 2010 July 18” 'Rude' Word for whites sparks feud
Lekhoa, lekgowa, khoa ... wordsmiths battle it out
Rown Philip
Sunday Times Page 10, 18th July 2010
Lehlapa go hlaloša batho ba bašweu le tliša ntwa.
Lekhoa, Lekgowa, khoa - ditsebi di a lwa.
Pontšho ya go befa ya batho ba bašweu ba ba lwago ka selo se e sego sa bona go bontšha gabotse lebaka la go bitšwa "makgoa".
David Wa Maahlamela ( http://www.facebook.com/group.php?gid=26031496916 ): Ke ferehlega maikutlo ge merafe ye mengwe e hlapela Segagešu. Ke tloga ke thabela maitapišo a batho ba go swana Phillip Pare a go fetolela dingwalwa go Sepedi, efela phetolelo tšeo ga di be tša paale. Ge o bala sengwalwa sa gagwe, o thoma lentšu la mathomo ka go re šaeletša polelo o re: “Petolelo ka Sesotho sa Lebowa ya temana mo Sunday Times 2010 July 18”. Sepeding ga re na selo se bitšwago ‘petolelo’ ke ‘phetolelo’, July ke Mosegamang. Ge a tšwela pele o re: “Lentšu la go rogano” a nyaka gore ‘lentšu la go rogana’ efela Mopedi wa kgonthe o tla re lehlapa goba leroga(maroga). Ga re rutaneng Sepedi sa makgonthe, re se rutullane hle!
Mo pukeng ye mpsa ya gagwe, sereti Krog se šomišitše tlhalošetšo ya lentšu le "lekhoa", ye e hlalošago batho ba bašweu bjalo ka batho ba ba roganago, ba hlokago dihlong, le go hloka tlhompho go batho ba bangwe.
Eupša, mongwadi o mongwe wa Afrika Borwa o beile molato wa go itshesengwa ka mekgwa yeo go Krog ka go šomiša, lentšu ka lentšu tlhalošetšong yeo, yena a sa tšwago go e hlama ka ntle le go mo reta.
Motsebi wa dipolelo o boletše gore ka bobedi bja bona ba dirile phošo ka lentšu le la Sesotho "lekgowa", le e lego thogano go ba bašweu, fela ge le šomišwa ka segalo sa go nyatša.
Ka lengwalong la go lwa go ya batsweletšing ba Krog, beke ye, mongwadi wa Johannesburg, Tony Harding, o rile o nagana go tšea magato a semolao ka lebaka la gore puku ya Krog, "Begging to be Black" e šomišitše tlhalošetšo ya gagwe ya lekgowa ( ye e ka peletwa ka lekhoa) "go hloka tlhompho, go rogana, go tliša dihlong, go nyatša ba bangwe".
Krog o arabile ka go bea molato wa go šomišwa kwalakwatšong go Harding, "o a ntšhomiša", le go dira pontšho ya go befa ya batho ba bašweu ba ba lwago ka selo se e sego sa bona go bontšha gabotse lebaka la go bitšwa "makgowa".
Harding o tla tšweletša puku ya gagwe ya mathomo beke ye. Puku ye e bolela ka boitsebišo bja go ba motho o mošweu. Se se tla ka morago ga go ngwlalela "Sunday Times" taodišo ngwageng wa 2007 mo go yona, o rile o hlamile tlhalošetšo ya go ngwalwa ya lekgowa ka nako ya mothomo.
Batsebi ba dumelelana le Harding ka gore lentšu le le šomišwa gantši go kgetholla maemo le merafe ka gore bašomi ba kholoro ye tala, ba tlwaetše go le šomiša go bolela ka balaodi ba baswa ka "lekgowa la ka".
Harding or re "Moithuti o tšwelela le go hlohla Antjie Krog, go swana le go re – Go tla bjang? Ke be ke befetšwe ka ge yena a tšere mantšu a ka, lentšu ka lentšu.”
Eupša, Krog o itše o no tšea tlhalošetšo ye mo go Wikipedia, ka ntle le go lemoga gore Harding e be e le mongwadi a nnoši wa taodišo ye.
"Ke nagana gore o dirile phošo go bea dinyakišišo tša mathomo mo go Wikipedia, ye e nago molao o itšego ka go bea fela mafoko a nnetefaditšwego go tšwa didibeng tše dintši", go boletše Krog. Yena o tšhogile gore batho ba bangwe ba tla nagana gore o nkutsweditše. Go tšhoga ga go nyakege, ka gore go molaleng gore yena o ngwadile tlhalošetšo ye taodišong mengwaga ye meraro ye e fetilego. Ga se ka re mantšu ao ke a ka. Ke ka lebaka leo ke a beilego ka gare ga mašakana.
Laboraro Harding o fetotše taodišo interneteng go bontšha puku ya Krog ka mantšu a "sediba se se sa bontšhego ke mongwadi". O dumetše gore ke go goka Krog.
Le ge Harding a le beditše go ba "lentšu la go befelwa" Prof Nhlanha Maake, yeo e bego a le modula setulo wa dipolelo tša Afrika mo Yunbesiting ya Witwatersrand, o itše lentšu le, le no re motho o mošweu, le rogana ge fela le šomišitšwe ka segalo se sengwe.
Yena o itše tlhalošetšo ya Harding, ye e hlamilwego ka thušo ya motsebi wa dipolelo, Prof Sekgothe Mokgoatšana e bontšha e se ya mmakgonthe.
Gape o thulana le taba ya Harding ya gore tlhalošetšo ke ya mathomo ka go re ditlhalošetšo tša dipukuntšung di be di le gona, le gore tlhalošo ya lereo e ile ya ngangišanwa ka kudu Yunibesiting.
"Go ka tla bjang gore lentšu le, le šomišitšwego go tloga ngwagagolong wa 19 mo go ngwaleng le ka hlalošwa fela ka morago ga nako ye telele" go botšišitše Maake. Mr Harding o kwagala go swana le Rip von Winkel, yo a bego a robetše ge go ngangišanwa mengwageng ya bo 1990.
Le ge go le bjalo, Maake o dumetše gore, lereo le na le modu wo o fihlegilego, wo go ka ngangišwanago ka ona. O dumetše gore ke lentšu le le kgahlišago ka gore seripa sa maemo se kopantšwe mo go lona ka go šomišwa ka tlwaelo. Go naganwa gore Kgoši Moshoeshoe wa Lesotho o šomišitše lentšu le, go bitša baeng ba baromiwa ba bašweu ka ngwaga wa bo 1830.
Krog o re o nagana gore go na le se sengwe ka mokgwa wo ngongorego ya Harding e bontšago pefelo ka gona. "Go a nyamiša go bona gore bongame bja ba batho ba bangwe bo ka nyaka go dira gore go se kgonege go šoma bjalo ka mongwadi wa go hlola tša nnete. Le setsopolwa sa Wikipedia se se šomišitšweng ka gare ga mašakana se ka bakwa. Ke gana go šomišwa ke batho bao ba nyakago go ntshomiša go kwalakwatša" a realo Krog.
Le ge go le bjale , o tiišeditše gore batšweletši ba gagwe ba tla reta Harding mo pukung ye e tlago ya "Begging to be Black".
Harding o re a ka se sa tšea magato a semolao go yena ka lebaka la go bona taba ya go tshepišwa go retwa. Gape, yena Harding a ka se bee molato wa go ngwalolla ka bong, eupša o sa befetšwe.
"Seo, Krog a se dirilego ke bošaedi bjo bogolo le go feta", go realo Harding.
Maake, yo a lego Dean ya Thutobotho mo Yunibesiting ya Limpopo , o thulana le tlhalošetšo engwe ye e akantšwego pukung ya Krog ye e rego "Lentšu le khoa, bjalo ka leina, le bontša mohuta wa nta yeo e hwetšwago maragong a diruiwaratwa".
Maake o re "Ga ke dumele seo, -- kgoa e ka se be leina. --Ptpare 20:30, 20 July 2010 (UTC)
lekgowa[lokiša | edit source]
Ba baso ba a re rogana ka lentsu le le le rego 'lekgowa" Go na le seema se sengwe sa sepedi se re: "Go etela makgoweng a dimpsa le maribeng a ditswene." Ke nyaka hlaloso ya Prof. Maake ka taba ye. Lekgowa ke dinta tsa diruiwa! Bjale lena ba baso le a re rogana rena ba basweu! Le fora batho ka taba ye.

robotstxt: allowed

filter: keep


text:
TABA YA LETLAKALA LA KA NTLE
Seo o Swanetšego go se Tseba ka Malwetši a Monagano
Claudia yo a bego a sa tšwa go botšwa gore o na le bolwetši bja go fetofetoga ga maikwelo ka tsela e feteletšego (bipolar) le bolwetši bja monagano bjoo bo bakwago ke tiragalo e itšego e tšhošago (post-traumatic stress), o re: “Ke ile ka kwa eka ga ke sa kgona go hema. Go lebeletšana le bothata bja bolwetši bja monagano go be go bonagala go sa kgonege.”
Monna wa Claudia, e lego Mark o re: “Go re tšere nako e telele gore re amogele boemo bjo. Eupša ke ile ka lemoga gore ke swanetše go šetša kudu taba ya go thekga mosadi wa ka maikwelong.”
O BE o tla ikwa bjang ge go ka hwetšwa gore wena goba motho yo mongwe yo o mo ratago o na le tšharakano ya monagano? Se se kgahlišago ke gore motho yo a nago le bolwetši bja monagano a ka thušwa. Anke re hlahlobeng dilo tše mmalwa tšeo o swanetšego go di tseba tšeo di tlago go go nea kwešišo e kaone ka tšharakano ya monagano. *
Ditherešo tša Motheo Mabapi le go Phela Gabotse Monaganong
“Batho ba dimilione tše makgolo karolong e nngwe le e nngwe ya lefase ba ba le tšharakano ya monagano gomme se se kgoma bophelo bja baratiwa ba bona. Nakong e nngwe bophelong, motho o tee go ba bane o tla ba le tšharakano ya monagano. Kgateletšego ya monagano ke sebaki se segolo lefaseng ka bophara sa bolwetši bjo. Bolwetši bja Schizophrenia le bja go fetofetoga ga maikwelo ka tsela e feteletšego a balwa gare ga malwetši a šoro le ao a golofatšago. . . . Le ge batho ba bantši ba swerwe ke malwetši a, batho bao ba nago le ona ba a iphihla, ba a hlokomologwa le go kgethollwa.”—Mokgatlo wa Lefase wa tša Maphelo [World Health Organization (WHO)].
Go ya ka Mokgatlo wa Lefase wa tša Maphelo, batho ba bantši bao ba nago le malwetši a monagano ba gana go hwetša kalafo ka baka la tsela yeo ba tla lebelelwago ka yona.
Mokgatlo wa National Alliance on Mental Illness o bega gore, le ge go na le kalafo bakeng sa malwetši a mantši a monagano, mo e ka bago 60 lekgolong ya batho ba bagolo le mo e ka bago 50 lekgolong ya bafsa ba nywaga e 8 go fihla ka 15 kua United States, bao ba nago le tšharakano ya monagano, ga se ba hwetša kalafo ngwageng o fetilego.
Go Kwešiša Tšharakano ya Monagano
Bolwetši bja monagano ke’ng? Ditsebi di hlalosa tšharakano ya monagano e le go se šome gabotse ga monagano, go se kgone go laola maikwelo le boitshwaro. Gantši boemo bjo bo šitiša motho go phela le batho ba bangwe gaešita le go lebeletšana le dinyakwa tša bophelo.
Tšharakano ya monagano ga e bakwe ke mafokodi a motho
Go ithekgile ka bolwetši bja motho le maemo, maswao a ka itšweletša ka pela goba a tšea nako e telele gomme a ka fapafapana. Bolwetši bjo bo ka tsena motho wa bong le ge e le bofe, nywaga, setšo, morafo, bodumedi, go sa šetšwe thuto le tšhelete yeo motho a e golago. Tšharakano ya monagano ga e bakwe ke mafokodi a motho. Batho ba ka thušwa gore ba thabele bophelo bjo bo kgotsofatšago ge ba newa tlhokomelo e botse ya tša kalafo.
Go Alafa Tšharakano ya Monagano
Ditsebi tša monagano di ka kgona go alafa malwetši a mantši a monagano. Ka gona, kgato ya pele e bohlokwa ke gore motho a hlahlobje ka kelohloko ke setsebi sa tša maphelo seo se nago le bokgoni bja go alafa malwetši a monagano.
Lega go le bjalo, balwetši ba ka holwa ke thušo e bjalo ge feela ba amogela kalafo e ba swanetšego. Se se tla nyaka gore ba lwantšhane le tshekamelo ya go tšhaba go bolela le ba bangwe ka bolwetši bja monagano. Kalafo e ka akaretša go bolela le ditsebi tša monagano tšeo di ka ba thušago gore ba kwešiše malwetši a bona, tša rarolla mathata ao ba lebanago le ona le go ba kgothaletša go se tlogele kalafo yeo ba e hwetšago. Setho sa lapa goba mogwera a ka kgatha tema e bohlokwa ka go kgothatša le go thekga molwetši ge a yo bona ngaka.
Batho ba bantši ba ithutile go lebeletšana le tšharakano ya monagano ka morago ga go hwetša kwešišo e kaone ka bolwetši bja bona le go diriša dihlare tšeo ba di newago ke ditsebi tša monagano. Mark, yo go boletšwego ka yena pejana o re: “Pele mosadi wa ka a hwetša gore o na le bolwetši bja monagano, re be re se na kwešišo e kaalo ka bjona. Eupša re ithutile go lebeletšana le maemo ganyenyane-ganyenyane le go itlwaelanya le ona. Ge nako e dutše e eya, re ile ra holwa ke thekgo ya ditsebi gotee le ya lapa le bagwera.”
Kgato ya pele e bohlokwa ke gore motho a hlahlobje ka kelohloko ke setsebi sa tša maphelo seo se nago le bokgoni bja go alafa malwetši a monagano
Claudia o dumela ka gore: “Mathomong ge ke be ke botšwa gore ke na le bolwetši bjo, ke ile ka ikwa ke kgakgetšwe. Eupša le ge bolwetši bja ka bo re tlišeditše ditlhohlo, ke ithutile gore re ka kgona go lebeletšana gaešita le maemo a thata. Ka gona ke kgona go lebeletšana le bolwetši bja ka bja monagano ka go dirišana le dingaka le ditsebi, ka go matlafatša ditswalano le ba bangwe le ka go se dire dilo ka lepotlapotla.”
Go Iphepa Moyeng go Bohlokwa
Beibele ga e bontšhe gore go phela ka melao ya Modimo go alafa mathata a tša maphelo. Lega go le bjalo, malapa a mantši go dikologa lefase a homoditšwe le go matlafatšwa ke seo Beibele e se rutago. Ka mohlala, Beibele e re kgonthišetša gore Mmopi wa rena yo lerato o tloga a kgahlegela go homotša ba “dipelo tše di robegilego” le “ba meoya e nyamilego o šoro.”—Psalme 34:18.
Le ge Beibele e se puku ya tlhokomelo ya tša maphelo, e nea tlhahlo e šomago yeo e ka re thušago go kgotlelela ge re imetšwe le ge re le maemong a gateletšago. Gape Beibele e re nea kholofelo ka bokamoso mo lefaseng moo re tla bego re phela re sa babje le go kwa bohloko. Lentšu la Modimo le holofetša gore: “Mohlang woo mahlo a difofu a tla buduloga gomme ditsebe tša difoa di tla thibologa. Mohlang woo sehlotša se tlo taboga bjalo ka kgama gomme leleme la semumu le tlo goelela ka lethabo.”—Jesaya 35:5, 6.
^ ser. 5 E le gore re se gakanege, sehlogong se polelwana “tšharakano ya monagano” e akaretša malwetši a monagano gotee le go hlakahlakana boitshwarong.
^ ser. 32 Phafoga! ga e bolelele kalafo le ge e le efe e itšego ya dihlare. Bakriste ba swanetše go kgonthišetša gore kalafo le ge e le efe yeo ba e phegelelago ga e thulane le melao ya motheo ya Beibele.
^ ser. 40 Bona gape le sehlogo se se rego: “Kgateletšego—Ditsela tša go Lebeletšana le Yona,” ka tokollong ya Phafoga! ya May 2014.


text:
Kgaolo 16: Isaka o Hwetša Mosadi wa go Loka
NA O a tseba gore mosadi yo a lego mo seswantšhong se ke mang? Leina la gagwe ke Rebeka. Monna yo a tlogo gahlana le yena ke Isaka. Rebeka e tlo ba mosadi wa Isaka. Se se diregile bjang?
Aborahama e lego tatago Isaka o be a nyaka go hweletša morwa wa gagwe mosadi wa go loka. O be a sa nyake gore Isaka a nyale yo mongwe wa basadi ba Kanana ka gobane batho ba moo ba be ba rapela medimo ya maaka. Ka gona Aborahama o ile a bitša mohlanka wa gagwe a re go yena: ‘Ke nyaka gore o ye Harane moo metswalo ya ka e dulago gona gomme o hweletše morwa wa ka Isaka mosadi.’
Gateetee mohlanka yoo wa Aborahama o ile a tšea dikamela tše lesome gomme a sepela leeto le letelele. Ge a fihla kgauswi le lefelo leo metswalo ya Aborahama e bego e dula go lona, a ema sedibeng. E be e le mantšiboa, ka nako yeo basadi ba motse ba bego ba etla go ga meetse sedibeng. Ka gona mohlanka wa Aborahama a rapela Jehofa a re: ‘Anke mosadi yo a tlago go nkgela meetse a gela le dikamela tša ka e be yena yo o mo kgethago go ba mosadi wa Isaka.’
Go se go ye kae, Rebeka o ile a tla go ga meetse. Ge mohlanka yoo a mo kgopela gore a mo nweše meetse, o ile a mo nweša. Ke moka a ya a gela dikamela ka moka meetse go fihlela di kgotšwe. Woo e be e le mošomo o thata ka gobane dikamela di nwa meetse a mantši.
Ge Rebeka a feditše go dira se, mohlanka wa Aborahama o ile a mmotšiša leina la tatagwe. Le gona a mmotšiša ge e ba a ka robala ga gabo. Rebeka o ile a re: ‘Tate ke Bethuele, le gona re na le mo o ka robalago gona.’ Mohlanka wa Aborahama o be a tseba gore Bethuele e be e le morwa wa Nahoro ngwanabo Aborahama. Ka gona a khunama a leboga Jehofa ka ge a mo išitše metswalong ya Aborahama.
Wona mantšiboeng ao, mohlanka wa Aborahama o ile a botša Bethuele le Labane kgaetšedi ya Rebeka lebaka leo a tlilego ka lona. Bobedi bja bona ba ile ba dumela gore Rebeka a sepele le yena gomme a nyalwe ke Isaka. Rebeka o ile a re’ng ge ba be ba mmotšiša gore na o tla rata go sepela? O ile a re: ‘Ee,’ o tla rata go sepela. Ka gona, letšatšing le le latelago ba namela dikamela gomme ba thoma leeto le letelele la go boela Kanana.
E be e le mantšiboa ge ba fihla. Rebeka o ile a bona monna yo mongwe a itshepelela nageng. E be e le Isaka. O ile a thaba ge a bona Rebeka. Mmagwe e lego Sara o be a hwile nywageng e meraro e fetilego, ka gona o be a sa kwešitšwe bohloko ke seo. Eupša Isaka o ile a rata Rebeka kudu gomme a boela a thaba.
Genesi 24:1-67.
Dipotšišo
- Monna le mosadi bao ba lego mo seswantšhong ke bomang?
- Aborahama o ile a dira’ng gore a hweletše morwa wa gagwe mosadi, gona ka baka la’ng?
- Thapelo ya mohlanka wa Aborahama e ile ya arabja bjang?
- Rebeka o ile a re’ng ge a be a botšišwa gore na o tla rata go nyalwa ke Isaka?
- Ke’ng seo se ilego sa dira gore Isaka a boele a thabe?
Dipotšišo tša tlaleletšo
- Bala Genesi 24:1-67.
Ke mekgwa efe e mebotse yeo Rebeka a ilego a e bontšha ge a be a kopana le mohlanka wa Aborahama sedibeng? (Gen. 24:17-20; Die. 31:17, 31)
Seo Aborahama a ilego a se direla Isaka se beetše Bakriste mohlala ofe o mobotse lehono? (Gen. 24:37, 38; 1 Bakor. 7:39; 2 Bakor. 6:14)
Ke ka baka la’ng re swanetše go ipha nako ya go naganišiša, go etša ge Isaka a ile a dira? (Gen. 24:63; Ps. 77:12; Bafil. 4:8)


text:
Katse
Mateng
- 1 Katse — phoofolo ye e jago nama
- 2 Dipharologanšho tše kgolo tša katse
- 3 Mmele o a menega
- 4 Hlogo
- 5 Mosela
- 6 Maoto
- 7 Meno
- 8 Leleme
- 9 Katse e kgona go bona gabotsebotse leswiswing
- 10 Katse ke phoofolo ya go hlweka
- 11 Tsela yeo katse e iphemelago ka yona
- 12 Dikatse di na le mohola bathong
- 13 Ditšhupetšo
Katse — phoofolo ye e jago nama[lokiša | edit source]
Katse ke seruiwa seo se ruilwego go tloga kgale. Ditau, le dinkwe le tšona ke tše dingewe tša leloko le la dikatse. Di lalela dijo tša tšona gomme tša di tabogela ka dinala tša tšona tše bogale.
Ke diphoofolo tše di bolayago diphoofolo tše dingwe gore di hwetše dijo tša tšona.ka go realo di tsebagala ka gore ke dibata. Le ge katse e Ruiwa,e sa nale tlhago ya dibophoofolo tše.E swara magotlo,dipeba le dinonyana ka go di lalela. Diphoofolo ka moka tše di jago nama ke tša sehlopha sa dibata.
Kantle le go ja nama katse e rata maswi
Dipharologanšho tše kgolo tša katse[lokiša | edit source]
Mmele o a menega[lokiša | edit source]
(a) Katse e na le mmele o boleta, wa go menega. Ge o ka šetša ditiro tša katse, o tla lemoga gore e kgona go mena mmele ka boemo bjo bongwe le bjo bongwe. Ge e ewa, gantši e tsema fase ka maoto. E oba mokolo ge e befedišwe ke mpša. E otlolla mmele wa yona fase ge e lalela nonyana. Ditiro tša yona ka moka ge e tabogela dijo tša yona, ke tša bjako le tša bokgoni. Le ge katse e bonala ka mehla e ke e a tšwafa le go nanya, anthe ke phoofolo ya lebelo le legolo sethakgwaneng se senyane
(b) Mmele o khupeditšwe ke boya bjo bokoto le bjo boleta.
(c) Letlalo le hlephile kudu mmeleng wa yona. Ge o swara tše ka diatla o kgona go kwa gore le hlephile bjang.
Hlogo[lokiša | edit source]
(a) Hlogo ke nkgokolo gomme sefahlogo ke se sephaphathi feta sa mpša.
(b) Mahlo a magolo a bopegile bjaka a gago gomme a lebile pele. Katse e kgona go retolla hlogo le molala go lebelela mathokong a mangwe.
Mmala wa mahlo o atiša go ba botala bja modipa, modipa goba a matala. Ka gare, ga leihlo go na le thaka e ntsho.
(c) Ditsebe di na le dintlhana gomme di lebile godimo.
(d) Ditedu tše telele di thuga katse go phuphuletša tsela leswiswing.
Mosela[lokiša | edit source]
Katse e na le mosela o motelele. Ge katse e hlokomela goba e lalela dijo tša yona, e sepediša mosela wa yona bjalo ka diphoofolo ka moka tša leloko le. E tšokotša mosela.
Maoto[lokiša | edit source]
(a) Katse e kgona go sepela gaboleta ka baka la mesamelwana e boleta ka fase ga leoto le lengwe le le lengwe.
(b) Monwana o mongwe le o mongwe o na le lenala le bogale le le obegilego. Dinala di ka gogelwa dipotlaneng tše nnyenyane, tše di lego menwaneng gore di se kgome fase. Ge katse e nyaka go šomiša dinala tša yona e ka di ntšha. Patiša borofa bjo bongwe bjo boleta gare ga menwana ya gago go tloga ka godimo le ka fase gomme dinala di tla bonala.
Hlokokomela gore go na le dinala tše hlano, borofeng bja pele le tše nne borofeng bja ka morago.
Mpša ga e kgone go uta dinala tša yona. Di kgoma fase gomme o kgona go kwa motswikinyo wa dinala ge e sepela lebatong. Elelwa gore dinala tša mpša di otlologile mola tša katse di obegile.
Dinala tša katse di kgona go ngapa gabohloko. Di thuga katse go namela dihlare ka lebelo le le makatšago, ka kudu ge e tšhaba manaba.
Meno[lokiša | edit source]
Bula molomo wa katse o lebelele meno a yona.
Ge katse e eja nama, e e gatelela fase e e kgerole ka dipolai tše nne le meno a ka morago. Dipolai di šomišwa bjalo ka peke, go gagola nama. Meno a ka morago ke a bogale gape a na 1, dintlha gomme a kgohlana ge mehlagare e tswalelwa, bjalo ka magare a sekero. Katse e sekamiša hlogo ge e eja nama gor( meno a ka morago a kgone go e sega bjalo ka sekero.
Meno a ka pele mehlagareng ya ka godimo le ka fase, ao lego gare ga para e nngwe le e nngwe ya dipolai, ke a manyani kudu gomme ga a atiše go šomišwa
Leleme[lokiša | edit source]
Leleme ke le makgwakgwa gomme le swana le maleme a diphoofolo tša leloko leo la dikatse la go ja nama. Leleme le šomišwa bjalo ka raspere (feilakgwakgwa) go latswa mašaledi a nama magapong.
Hlokomela gore katse e šomiša leleme la yona ka tsela efe ge e nwa maswi a lego pirenyeng. E latswa maswi.
Katse e kgona go bona gabotsebotse leswiswing[lokiša | edit source]
Lebelela mahlo a katse. Thaka ye e lego garegare ga leihlo ke lešobana le lenyane la go tsenya seetša leihlong.
Bošego ge seetša se fokola, dithaka di bulega kudu gore seetša ka moka se se lego gong se tsene leihlong. Sea se kgontšha katse go bona bošego. Ge seetša e le se bogale dithaka di a nyenyefala go thibela gore go se tsena seetša se sentši kudu ka leihlong. Di fetoga mphatšana ge seetša se galefile( bjalo ka ge go bontšhwa.
Katse ke phoofolo ya go hlweka[lokiša | edit source]
Le ge katse e sa rate meetse, e na le mokgwa wa go itlhwekiša. Katse e swara boya le, maoto a yona gore di dule di hlwekile ka go di latswa ka leleme la yona. E kolobiša borofa bja yona bja ka pele ka leleme gomme ya hlapa hlogo le mahlo.
Katse e ja ka bothakga bjo bogolo. Molomo le maoto, ga di atiše go tšhilafala.
Tsela yeo katse e iphemelago ka yona[lokiša | edit source]
(a) E namela sehlare ka lebelo ka go gomiga dinala go swarelela.
(b) E otla le go ngapa ka dinala le borofa bja ka pele.
(c) E kganyelela sehlareng goba kutamong ka lebelo.
(d) E leka go tšhoša lenaba ka go oba mokolo le go emiša boya le go dira modumo wa go gwaša,
Dikatse di na le mohola bathong[lokiša | edit source]
Dikatse di ruiwa malapeng gore e be diruiwaratwa eupša di ka ba le mohola o mogolo wa go bolaya magotlo, dipeba le dinoga. Batho ba bea dikatse ka dipolokelong, malekelekeng, mabenkeleng, gore di dire mošomo wo.
Ditšhupetšo[lokiša | edit source]
Lochenr G.P., Dugard H.;1971; Thutamahlale e Bonolo Ya Kakaretšo Mphato 3


text:
KGAOLO YA SESWAI
Mmušo wa Modimo ke Eng?
Ke’ng seo Beibele e re botšago sona mabapi le Mmušo wa Modimo?
Ke’ng seo Mmušo wa Modimo o tlago go se dira?
Mmušo o tla dira neng gore thato ya Modimo e dirwe lefaseng?
1. Ke thapelo efe e tsebegago yeo e tlago go hlahlobja ga bjale?
BATHO ba dimilione lefaseng ka bophara ba tseba thapelo yeo ba bantši ba e bitšago Tatawešo goba Thapelo ya Morena. Dipolelwana tše tše pedi di šupa go thapelo e tsebegago yeo e filwego e le mohlala ke Jesu Kriste ka boyena. Ke thapelo e kwagalago kudu, gomme go ela hloko dikgopelo tša yona tše tharo tša mathomo go tla go thuša gore o ithute mo go oketšegilego ka seo ge e le gabotse Beibele e se rutago.
2. Ke dilo dife tše tharo tšeo Jesu a rutilego barutiwa ba gagwe gore ba di rapelele?
2 Mathomong a thapelo ye ya mohlala, Jesu o ile a laela batheetši ba gagwe gore: “Ka gona, le swanetše go rapela ka tsela ye: ‘Tatago rena wa magodimong, leina la gago a le kgethagatšwe. Mmušo wa gago a o tle. Thato ya gago a e direge le mo lefaseng bjalo ka ge e direga legodimong.’” (Mateo 6:9-13) Bohlokwa bja dikgopelo tše tše tharo ke bofe?
3. Ke’ng seo re swanetšego go se tseba mabapi le Mmušo wa Modimo?
3 Re šetše re ithutile mo gontši ka leina la Modimo e lego Jehofa. E bile re šetše re ahla-ahlile thato ya Modimo go fihla bokgoleng bjo itšego—seo a se dirilego le seo a sa tlogo se direla batho. Lega go bjalo, Jesu o be a šupa go eng ge a be a re botša gore re rapele re re: “Mmušo wa gago a o tle”? Mmušo wa Modimo ke’ng? Go tla ga wona go tla tagafatša bjang leina la Modimo goba go le kgethagatša? Le gona go tla ga Mmušo go tswalana bjang le go dira thato ya Modimo?
SEO MMUŠO WA MODIMO E LEGO SONA
4. Mmušo wa Modimo ke’ng, gomme Kgoši ya wona ke mang?
4 Mmušo wa Modimo ke mmušo wo o hlomilwego ke Jehofa Modimo e bile o e-na le Kgoši e kgethilwego ke Modimo. Kgoši ya Mmušo wa Modimo ke mang? Ke Jesu Kriste. Jesu ka ge e le Kgoši, ke yo mogolo go feta babuši ka moka ba lefase e bile o bitšwa gore ke “Kgoši ya bao ba bušago e le dikgoši le Morena wa bao ba bušago e le marena.” (1 Timotheo 6:15) O na le matla a go dira botse bjo bogolo go feta mmuši le ge e ka ba ofe yo e lego motho, gaešita le mmuši yo a ba phalago ka moka.
5. Mmušo wa Modimo o tla buša o le kae, gomme o tla buša kae?
5 Mmušo wa Modimo o tla buša o le kae? Go ba gona, Jesu o kae? O tla gopola gore o ithutile gore o ile a bolaelwa koteng ya tlhokofatšo gomme ka morago a tsošwa. Kapejana ka morago ga moo, o ile a rotogela legodimong. (Ditiro 2:33) Ka gona ge, moo ke mo Mmušo wa Modimo o lego gona—legodimong. Ke ka baka leo Beibele e o bitšago “mmušo . . . wa legodimong.” (2 Timotheo 4:18) Le ge Mmušo wa Modimo o le legodimong, o tla buša godimo ga lefase.—Kutollo 11:15.
6, 7. Ke’ng seo se dirago gore Jesu e be Kgoši e di phalago ka moka?
6 Ke’ng seo se dirago gore Jesu e be Kgoši e di phalago ka moka? Lebaka le lengwe ke gore a ka se hwe le ka mohla. Ge e bapetša Jesu le dikgoši tša batho, Beibele e mmitša “yena a nnoši yo a sa hwego, yo a dulago seetšeng se se sa batamelegego.” (1 Timotheo 6:16) Se se bolela gore dilo tše dibotse tšeo Jesu a di dirago di tla swarelela. Le gona o tla dira dilo tše dikgolo le tše dibotse.
7 Ela hloko boporofeta bjo bja Beibele mabapi le Jesu: “Môya wa Morêna ó tlo dula mo xo yêna, e lexo môya wa bohlale, le wa thlaloxanyô, môya wa keletšo le wa matla, môya wa tsebô le wa xo šia Morêna. Xo šia Morêna xo tlo mo kxahla; a ka se ahlole ka mo mahlô ’axwe a bônaxo; a ka se ripe taba ka mo ’tsêbê tš’axwe di kwilexo. Ó tlo ahlolêla babôtlana ka xo se hlaole motho, bahlaki ó tlo ba êmêla ka xo loka.” (Jesaya 11:2-4) Mantšu ao a bontšha gore Jesu o be a tla ba Kgoši ya go loka le e kwelago bohloko e bušago batho mo lefaseng. Na o tla rata go ba le mmuši yo a swanago le yoo?
8. Ke bomang bao ba tlago go buša le Jesu?
8 Therešo e nngwe mabapi le Mmušo wa Modimo ke ye: Jesu a ka se buše a le tee. O tla ba le babuši-gotee le yena. Ka mohlala, moapostola Paulo o boditše Timotheo gore: “Ge e ba re tšwela pele re kgotlelela, re bile re tla buša gotee re le dikgoši.” (2 Timotheo 2:12) Ee, Paulo, Timotheo le ba bangwe ba botegago bao ba kgethilwego ke Modimo ba tla buša gotee le Jesu Mmušong wa legodimo. Ke ba bakae bao ba tlago go ba le tokelo yeo?
9. Ke ba bakae bao ba tlago go buša le Jesu, gomme Modimo o thomile neng go ba kgetha?
9 Ka ge go bontšhitšwe go Kgaolo 7 ya puku ye, moapostola Johane o ile a bontšhwa pono yeo a ilego a bona “Kwana [Jesu Kriste] e eme Thabeng ya Tsione [boemong bja gagwe bja letago bja legodimong] e na le ba dikete tše lekgolo-masome-nne-nne ba ngwadilwego leina la yona le leina la Tatago yona diphatleng.” Ke bomang bao ba 144 000? Johane ka boyena o re botša gore: “Ba ke bao ba latelago Kwana kae le kae mo e yago gona. Ba ba rekilwe gare ga batho ba le bjalo ka dithakangwaga go Modimo le go Kwana.” (Kutollo 14:1, 4) Ee, ke balatedi ba botegago ba Jesu Kriste bao ba kgethilwego ka mo go kgethegilego gore ba buše legodimong gotee le yena. Ka morago ga gore ba tsošwe lehung go ya bophelong bja legodimong, “ba tla buša e le dikgoši godimo ga lefase” gotee le Jesu. (Kutollo 5:10) Ga e sa le go tloga mehleng ya baapostola, Modimo o be a dutše a kgetha Bakriste ba botegago e le gore ba tlaleletše palo ya 144 000.
10. Ke ka baka la’ng e le thulaganyo e lerato gore Jesu le ba 144 000 ba buše batho?
10 Go rulaganya gore Jesu le ba 144 000 ba buše batho ke selo se lerato kudu. Le lengwe la mabaka ke gore Jesu o tseba gore go ba motho ke eng e bile o tseba le go tlaišega. Paulo o ile a bolela gore Jesu “ga se yo a ka se kego a re kwela bohloko bofokoding bja rena, eupša ke yo a lekilwego ka ditsela tšohle go swana le rena, eupša a se na sebe.” (Ba-Hebere 4:15; 5:8) Babuši-gotee le yena le bona ba ile ba tlaišega gomme ba ba ba kgotlelela bjalo ka batho. Go oketša moo, ba ile ba lwantšha go se phethagale gomme ba lebeletšana le mehuta ka moka ya malwetši. Ruri ba tla kwešiša mathata ao batho ba lebeletšanago le ona!
KE’NG SEO MMUŠO WA MODIMO O TLAGO GO SE DIRA?
11. Ke’ng seo Jesu a ilego a botša barutiwa ba gagwe gore ba se rapelele mabapi le thato ya Modimo?
11 Ge Jesu a be a bolela gore barutiwa ba gagwe ba swanetše go rapelela Mmušo wa Modimo gore o tle, o ile a bolela gape le gore ba swanetše go rapelela thato ya Modimo gore e dirwe “mo lefaseng.” Modimo o legodimong, ka gona thato ya gagwe e be e dutše e dirwa ka mehla gona moo ke barongwa ba botegago. Lega go le bjalo, go Kgaolo 3 ya puku ye, re ithutile gore morongwa yo mobe o ile a tlogela go dira thato ya Modimo gomme a dira gore Adama le Efa ba dire sebe. Go Kgaolo 10, re tla ithuta mo go oketšegilego ka seo Beibele e se rutago mabapi le morongwa yoo yo kgopo, yoo re mo tsebago e le Sathane Diabolo. Sathane le dibopiwa tša moya tša barongwa tšeo di kgethilego go mo latela—tšeo di bitšwago batemona—ba ile ba dumelelwa gore ba dule kua legodimong lebakanyana. Ka baka leo, ga se bohle legodimong bao ba bego ba dira thato ya Modimo ka nako yeo. Seo se be se tla fetoga ge Mmušo wa Modimo o be o thoma go buša. Kgoši e mpsha e beilwego sedulong sa bogoši, Jesu Kriste, o be a tla lwa le Sathane.—Kutollo 12:7-9.
12. Ke ditiragalo dife tše pedi tša bohlokwa tšeo di hlaloswago go Kutollo 12:10?
12 Mantšu a latelago a boporofeta a hlalosa seo se bego se tla direga: “Ka kwa lentšu le le hlabošago legodimong le re: ‘Bjale go tlile phološo le matla le mmušo wa Modimo wa rena le matla a Kriste wa gagwe, gobane mmegi wa bana babo rena [Sathane] yo a ba begago pele ga Modimo mosegare le bošego o lahletšwe tlase!’” (Kutollo 12:10) Na o etše hloko ditiragalo tše pedi tša bohlokwa kudu tšeo di hlaloswago temaneng yeo ya Beibele? Ya mathomo, Mmušo wa Modimo wo kgoši ya wona e lego Jesu Kriste o thoma go buša. Ya bobedi, Sathane o ntšhwa legodimong o lahlelwa lefaseng.
13. Mafelelo a go rakwa ga Sathane legodimong e bile afe?
13 Mafelelo a ditiragalo tšeo tše pedi e bile afe? Ge e le mabapi le seo se ilego sa direga legodimong, re bala gore: “Thabang lena magodimo le bao le dulago go ona!” (Kutollo 12:12) Ee, barongwa ba botegago bao ba lego legodimong ba a thaba ka gobane ka ge bjale Sathane le batemona ba gagwe ba rakilwe, yo mongwe le yo mongwe kua legodimong o botegela Jehofa Modimo. Go na le khutšo le kwano tše di feletšego le tše di sa felego gona moo. Thato ya Modimo e a dirwa legodimong.
14. Ke’ng seo se diregilego e le ka baka la gore Sathane o lahletšwe lefaseng?
14 Lega go le bjalo, go thwe’ng ka lefase? Beibele e re: “Go madimabe lefase le lewatle, gobane Diabolo o theogetše go lena a galefile kudu, ka ge a tseba gore o na le nako e kopana.” (Kutollo 12:12) Sathane o befetšwe ka baka la go rakwa ga gagwe legodimong le gore o šaletšwe ke nako e nyenyane. Ka baka la go befelwa ga gagwe o baka manyami goba “madimabe” lefaseng. Re tla ithuta mo go oketšegilego mabapi le “madimabe” ao kgaolong e latelago. Re dutše re gopola gore o lahletšwe lefaseng, re ka botšiša gore, Mmušo wa Modimo o ka dira bjang gore thato ya Modimo e dirwe mono lefaseng?
15. Thato ya Modimo ka lefase ke efe?
15 Gopola gore thato ya Modimo mabapi le lefase ke efe. O ithutile ka yona go Kgaolo 3. Kua Edene, Modimo o bontšhitše gore thato ya gagwe ke gore lefase le e be paradeise yeo e tletšego ka moloko wo o sa hwego le wo o lokilego wa batho. Sathane o ile a dira gore Adama le Efa ba dire sebe, gomme seo se ile sa kgoma go phethagatšwa ga thato ya Modimo bakeng sa lefase, eupša ga se sa ka sa e fetoša. Morero wa Jehofa e sa le wa gore ‘baloki e be beng ba naga, ba dule mo go yona ka mehla le ka mehla.’ (Psalme 37:29) Le gona Mmušo wa Modimo o tla phethagatša seo. Ka tsela efe?
16, 17. Ke’ng seo Daniele 2:44 e re botšago sona mabapi le Mmušo wa Modimo?
16 Ela hloko boporofeta bjo bo hwetšwago go Daniele 2:44. Moo re bala gore: “Mehleng ya dikxoši tšeo, ké mo Modimo a tl’o xo tsoša mmušô wo o ka se kexo wa šwalalanywa neng le neng, wo o ka se kexo wa selêla xo sethšaba se sengwê. O tlo phšatla mebušô e mengwê ka moka wa e fediša; xe e le wôna, o tlo êma xo ya xo ile.” Se se re botša’ng ka Mmušo wa Modimo?
17 Sa mathomo, se re botša gore Mmušo wa Modimo o be o tla hlongwa “mehleng ya dikxoši tšeo” goba nakong ya ge mebušo e mengwe e sa le gona. Sa bobedi, se re botša gore Mmušo o tla ba gona ka mo go sa felego. O ka se ke wa fenywa le go tšeelwa legato ke mmušo o mongwe. Sa boraro, re hwetša gore go tla ba le ntwa magareng ga Mmušo wa Modimo le mebušo ya lefase le. Mmušo wa Modimo o tla fenya. Mafelelong e tla ba wona mmušo o nnoši o bušago batho. Ka gona batho ba tla thabela pušo e kaone-kaone yeo ba sa kago ba e bona.
18. Leina la ntwa ya makgaola-kgang magareng ga Mmušo wa Modimo le mebušo ya lefase le ke lefe?
18 Beibele e na le mo gontši mo e go bolelago mabapi le ntwa yeo ya makgaola-kgang magareng ga Mmušo wa Modimo le mebušo ya lefase le. Ka mohlala, e ruta gore ge bofelo bo dutše bo batamela, meoya e kgopo e tla phatlalatša maaka bakeng sa go fora “dikgoši tša lefase ka moka.” Ka morero ofe? “Go di [dikgoši] rapela ntweng ya letšatši le legolo la Modimo Ra-matla-ohle.” Dikgoši tša lefase di tla kgobokeletšwa “lefelong le le bitšwago Haramagedone ka Seheberu.” (Kutollo 16:14, 16) Ka baka la seo se bolelwago ditemaneng tšeo tše pedi, kgohlano ya makgaola-kgang magareng ga mebušo ya lefase le Mmušo wa Modimo e bitšwa ntwa ya Haramagedone.
19, 20. Ke’ng seo se thibelago gore thato ya Modimo e se ke ya dirwa lefaseng mo nakong ye?
19 Ke’ng seo Mmušo wa Modimo o tlago go se phethagatša ka go diriša Haramagedone? Nagana gape ka seo thato ya Modimo e lego sona mabapi le lefase. Jehofa Modimo o rerile gore lefase le tlale ka moloko o lokilego le o phethagetšego wa batho woo o mo hlankelago Paradeiseng. Ke’ng se se thibelago gore seo se direge mo nakong ye? Sa mathomo, re na le sebe, e bile re a babja le go hwa. Lega go le bjalo, re ithutile go Kgaolo 5 gore Jesu o re hwetše e le gore re kgone go phela ka mo go sa felego. Mohlomongwe o gopola mantšu ao a begilwego Ebangeding ya Johane, ao a rego: “Modimo o ratile lefase kudu mo a ilego a gafa Morwa wa gagwe yo a tswetšwego a nnoši gore yo mongwe le yo mongwe yo a dumelago go yena a se ke a fedišwa, eupša a be le bophelo bjo bo sa felego.”—Johane 3:16.
20 Bothata bjo bongwe ke gore batho ba bantši ba dira dilo tše mpe. Ba bolela maaka, go hlalefetša le go itshwara ka tsela e gobogilego. Ga ba nyake go dira thato ya Modimo. Batho bao ba dirago dilo tše mpe ba tla fedišwa nakong ya ntwa ya Modimo ya Haramagedone. (Psalme 37:10) Lebaka le lengwe gape leo thato ya Modimo e sa dirwego lefaseng ke gore mebušo ga e kgothaletše batho gore ba e dire. Mebušo e mentši e a fokola, ke e šoro goba e gobogilego. Beibele e bolela ka go lebanya gore: ‘Motho o buša motho gore a mo senye.’—Mmoledi 8:9.
21. Mmušo o tla dira bjang gore thato ya Modimo e dirwe mono lefaseng?
21 Ka morago ga Haramagedone, batho ba tla ba ka tlase ga mmušo o tee feela, Mmušo wa Modimo. Mmušo woo o tla dira thato ya Modimo wa ba wa tliša ditšhegofatšo tše di kgahlišago. Ka mohlala, o tla tloša Sathane le batemona ba gagwe. (Kutollo 20:1-3) Matla a sehlabelo sa Jesu a tla dirišwa e le gore batho ba botegago ba se ke ba hlwa ba babja le go hwa. Go e na le moo, ka tlase ga pušo ya Mmušo ba tla kgona go phela ka mo go sa felego. (Kutollo 22:1-3) Lefase le tla fetošwa gore e be paradeise. Ka gona Mmušo o tla dira gore thato ya Modimo e dirwe lefaseng, e bile o tla kgethagatša leina la Modimo. Se se bolela’ng? Se bolela gore mafelelong ka tlase ga Mmušo wa Modimo yo mongwe le yo mongwe yo a phelago o tla godiša leina la Jehofa.
MMUŠO WA MODIMO O TLA TŠEA KGATO NENG?
22. Ke ka baka la’ng re tseba gore Mmušo wa Modimo ga se wa tla ge Jesu a be a le lefaseng goba kapejana ka morago ga ge a tsošitšwe?
22 Ge Jesu a be a botša balatedi ba gagwe gore ba rapele ka gore, “Mmušo wa gago a o tle,” go be go le molaleng gore Mmušo o be o se wa tšwa o e-tla ka nako yeo. Na o ile wa tla ge Jesu a be a rotogela legodimong? Aowa, ka gobane Petro gotee le Paulo ba ile ba bolela gore ka morago ga gore Jesu a tsošwe, boporofeta bjo bo lego go Psalme 110:1 bo ile bja phethagala ka yena ge bo re: “Morêna ó boditše Mong wa-ka a re: Dula ka letsoxong la-ka le letona, ke bê ke dirê manaba a xaxo boxatô bya ’naô tša xaxo.” (Ditiro 2:32-35; Ba-Hebere 10:12, 13) Go ile gwa ba le nako ya go leta.
Ka tlase ga pušo ya Mmušo, thato ya Modimo e tla dirwa lefaseng go swana le ge e dirwa legodimong
23. (a) Mmušo wa Modimo o thomile neng go buša? (b) Ke’ng seo se tlago go ahla-ahlwa kgaolong e latelago?
23 Go be go tla letwa ka nako e kaaka’ng? Lekgolong la bo-19 le la bo-20 la nywaga, barutwana ba kgonthe ba Beibele ba ile ba dula ba lemoga gore nako ya go leta e be e tla fela ka 1914. (Mabapi le letšatši-kgwedi le, bona Mametletšo, matlakala 215-18.) Ditiragalo tša lefase tšeo di thomilego ka 1914 di tiišetša gore kwešišo ye ya barutwana ba ba kgonthe ba Beibele e be e nepagetše. Go phethagala ga boporofeta bja Beibele go bontšha gore ka 1914, Kriste o bile Kgoši gomme Mmušo wa Modimo wa legodimong wa thoma go buša. Ka baka leo, re phela ‘nakong yeo e kopana’ ye e sa šaletšego Sathane. (Kutollo 12:12; Psalme 110:2) E bile re ka bolela ka kgodišego gore kgaufsinyane Mmušo wa Modimo o tla tšea kgato bakeng sa go dira gore thato ya Modimo e dirwe mo lefaseng. Na o hwetša tše e le ditaba tše di kgahlišago? Na o a dumela gore ke tša therešo? Kgaolo e latelago e tla go thuša gore o bone gore Beibele ge e le gabotse e ruta dilo tše.


text:
Thuto 2
Modimo ke Mang?
1. Ke ka baka la eng re swanetše go rapela Modimo?
Modimo wa therešo ke Mmopi wa dilo tšohle. Ga a na mathomo gomme a ka se be le mafelelo. (Psalme 90:2) Ke Mothopo wa ditaba tše dibotse tšeo di hwetšwago ka Beibeleng. (1 Timotheo 1:11) Ka ge Modimo a re neile bophelo, re swanetše go rapela yena feela.
2. Modimo o bjang?
Ga go na motho yo a kilego a bona Modimo ka gobane ke Moya, e lego seo se bolelago gore ke mohuta wa bophelo wo o phagametšego wa diphedi ka moka tše di bonagalago tšeo di phelago lefaseng. (Johane 1:18; 4:24) Lega go le bjalo, re ka lemoga semelo sa Modimo dilong tšeo a di bopilego. Ka mohlala, mehutahuta ya dienywa le matšoba di re bontšha lerato la Modimo le bohlale bja gagwe. Bogolo bja legohle bo re bontšha matla a gagwe.
Ka Beibeleng re ka ba ra ithuta go gontši ka semelo sa Modimo. Ka mohlala, e re botša seo Modimo a se ratago le seo a sa se ratego, kamoo a swarago batho le kamoo a arabelago ka gona maemong a fapafapanego.
3. Na Modimo o na le leina?
Jesu o itše: “Tatago rena wa magodimong, leina la gago a le kgethagatšwe.” (Mateo 6:9) Gaešita le ge Modimo a ena le direto tše dintši, o na le leina letee feela. Lelemeng le lengwe le le lengwe, le bitšwa ka mo go fapanego. Gantši ka Sepedi re re “Jehofa.”
Leina la Modimo le ntšhitšwe ka Dibeibeleng tše dintši gomme sebakeng sa lona gwa ngwalwa direto Morena goba Modimo. Eupša ge Beibele e be e ngwalwa, leina la Modimo le be le tšwelela go yona ka makga a e ka bago a 7 000. Jesu o ile a dira gore leina la Modimo le tsebje ka go le diriša ge a be a ruta batho Lentšu la Modimo.
4. Na Jehofa o na le taba le rena?
Na go ata ga tlaišego go bolela gore Modimo ga a na taba le rena? Batho ba bangwe ba bolela gore Modimo o dira gore re tlaišege e le gore a re leke, eupša seo ga se therešo.
Modimo o neile batho seriti ka go ba nea tokologo ya boikgethelo. Na ga re tšeele godimo tokologo ye ya rena ya go ikgethela go hlankela Modimo? (Joshua 24:15) Eupša, tlaišego e a oketšega ka gobane batho ba bantši ba kgetha go dira bobe bathong ba bangwe. Jehofa o kwa bohloko ge a bona ditiro tše bjalo tša go hloka toka.
Jehofa ke Modimo yo a nago le taba le rena. O nyaka gore re thabele bophelo. Kgauswinyane o tla fediša tlaišego le bao ba e bakago. Re sa dutše re letetše seo, o na le lebaka le le kwagalago la go dumelela tlaišego ka nakwana. Go Thuto 8, re tla ithuta mabapi le lebaka leo.
5. Re ka batamela kgauswi le Modimo bjang?
Jehofa o re laletša gore re mmatamele ka go bolela le yena ka thapelo. O kgahlegela yo mongwe le yo mongwe wa rena. (Psalme 65:2; 145:18) O ikemišeditše go lebalela. O lemoga maiteko a rena a go mo kgahliša, gaešita le ge ka dinako tše dingwe re palelwa. Ka gona, ruri re ka ba le tswalano ya kgauswi le Modimo, go sa šetšwe go se phethagale ga rena.
Ka ge Jehofa a re neile bophelo, re swanetše go mo rata go feta motho le ge e le ofe. (Mareka 12:30) Ge o dutše o bontšha gore o rata Modimo ka go ithuta ka mo go oketšegilego ka yena le go dira seo a se nyakago, o tla batamela kgauswi kudu le yena.


text:
TABA YA LETLAKALA LA KA NTLE | MMUŠO WO O SE NAGO BOMENETŠA
Mpholo wa Bomenetša bja Mmušong
Bomenetša bja mmušong bo hlalositšwe e le go dirišwa gampe ga matla bakeng sa go ikhola. Go dirišwa gampe mo go bjalo ga matla go tšwa kgole. Ka mohlala, Beibele e akaretša molao o iletšago letsogo-le-kobong ditabeng tša boahlodi, e lego se se bontšhago gore tiro ye e be e šetše e tsebja kudu nywageng ya ka godimo ga e 3 500 e fetilego. (Ekisodo 23:8) Ke therešo gore bomenetša ga se go amogela letsogo-le-kobong feela. Ka dinako tše dingwe bahlankedi ba mmušo ba nago le bomenetša ba utswa dithoto, ba ikhola ka ditirelo tšeo di sa ba swanelago goba gaešita le go utswa ditšhelete ka go lebanya. E bile ba ka diriša maemo a bona go nea bagwera le ba leloko dilo tšeo di sa ba swanelago.
Le ge bomenetša bo ka ba gona mokgatlong le ge e le ofe wa batho, go bonagala bomenetša mmušong bo feteletše. Pego ya 2013 Global Corruption Barometer, yeo e gatišitšwego ke Transparency International, e begile gore batho lefaseng ka bophara ba nagana gore mekgatlo e mehlano e tletšego ka bomenetša kudu ke mekgatlo ya dipolitiki, maphodisa, bahlankedi ba mmušo, lekgotla-thera-molao gotee le lefapha la tša boahlodi. Ela hloko dipego tše dingwe tše di bontšhago bothata bjo.
AFRIKA: Ka 2013, bahlankedi ba mmušo ba Afrika Borwa ba e ka bago ba 22 000 ba ile ba bonwa molato ditirong tša go hloka boitshwaro tša bomenetša.
AMERIKA BORWA: Ka 2012, kua Brazil, batho ba 25 ba ile ba bonwa molato wa go diriša ditšhelete tša setšhaba go reka batho gore ba ba thekge dipolitiking. Gare ga bao ba ilego ba bonwa molato go be go na le yo e bego e kile ya ba molaodi yo a okametšego bahlankedi ba mopresidente, e lego motho yo a latelago mopresidente ka maemo nageng.
ASIA: Kua Seoul, Korea Borwa, batho ba 502 ba ile ba hwa lebenkeleng le legolo leo le ilego la wa ka 1995. Banyakišiši ba ile ba hwetša gore bahlankedi ba motse ba ile ba newa letsogo-le-kobong bakeng sa go dumelela boradikonteraka gore ba diriše khonkhoriti ya maemo a tlasana gotee le go se latele melao ya tšhireletšego.
YUROPA: Go ya ka Molaodi wa Lekgotla la Yuropa la Ditirelo tša Selegae, e lego Cecilia Malmström, o re: “Tekanyo ya bothata bjo [bomenetša kua Yuropa] e a tšhoša.” O okeditše ka gore “go bonagala mekgatlo ya dipolitiki e sa itlame ka taba ya go tumola bomenetša ka medu.”
Bomenetša bja mmušong bo tsemile medu. Moporofesara Susan Rose-Ackerman yo e lego setsebi sa ditaba tša go lwantšha bomenetša, o ngwadile gore go lokiša boemo bjo go tla nyaka “diphetogo tše dikgolo tseleng ya mmušo ya go dira dilo.” Le ge boemo bo ka bonagala bo sa holofetše, Beibele e bontšha gore gaešita le diphetogo tše dikgolo ga se feela gore di tla kgonega eupša e bile di tla phethagala e le ka kgonthe.


text:
Karolo 3: Go Tloga ge ba Lokollwa Egipita go Fihla go Kgoši ya Pele ya Isiraele
Moshe o ile a etelela Baisiraele pele go tšwa bokgobeng bja Egipita go fihla Thabeng ya Sinai, moo Modimo a ilego a ba nea melao ya gagwe. Ka morago, Moshe o ile a romela banna ba 12 go yo hlola naga ya Kanana. Eupša ba 10 ba bona ba ile ba boa le pego e mpe. Ba ile ba dira gore setšhaba se nyake go boela Egipita. Ka baka la ge Baisiraele ba be ba hloka tumelo, Modimo o ile a ba otla ka go dira gore ba ralale lešokeng ka nywaga e 40.
Mafelelong, Joshua o ile a kgethwa gore a etelele Baisiraele pele go ba iša nageng ya Kanana. Go ba thuša gore ba tšee naga yeo, Jehofa o ile a dira mehlolo. O ile a dira gore Noka ya Jorodane e kgaotše go ela, merako ya Jeriko e we gomme letšatši le eme felo gotee letšatši ka moka. Ka morago ga nywaga e tshelelago, Bakanana ba ile ba amogwa naga ya bona.
Go thoma ka Joshua, Isiraele e ile ya bušwa ke baahlodi ka nywaga e 356. Re tlo ithuta ka ba bantši ba bona go akaretša Baraka, Gideone, Jefeta, Simisone le Samuele. Le gona re tlo bala ka basadi ba bjalo ka Rahaba, Debora, Jaele, Ruthe, Naomi le Delila. Ditiragalo tša histori tšeo di lego Karolong ye ya BORARO di akaretša nywaga e 396.


text:
Kgaolo 43: Joshua e ba Moetapele
MOSHE o be a nyaka go tsena nageng ya Kanana le Baisiraele. Ka gona o ile a kgopela Jehofa a re: ‘Ntumelele ke tshele Noka ya Jorodane gomme ke yo bona naga e botse.’ Eupša Jehofa a re: ‘Homola! O se sa hlwa o bolela le nna gape ka taba ye!’ Na o a tseba gore ke ka baka la’ng Jehofa a ile a bolela bjalo?
Ke ka baka la seo se ilego sa direga nakong ya ge Moshe a be a itia leswika. Gopola gore yena le Arone ba ile ba se ke ba godiša Jehofa. Ga se ba ka ba botša setšhaba gore ke Jehofa a bego a ntšhitše meetse leswikeng. Ka baka leo, Jehofa o ile a re a ka se ba dumelele go tsena nageng ya Kanana.
Bjale dikgwedi tše sego kae ka morago ga ge Arone a hwile, Jehofa o ile a re go Moshe: ‘Tšea Joshua gomme o mo emiše pele ga moperisita Eleasara le pele ga setšhaba. Ke moka gona moo pele ga bona ka moka, o botše setšhaba ka moka gore Joshua ke moetapele yo mofsa.’ Moshe o ile a dira seo Jehofa a se boletšego, go etša ge o ka bona mo seswantšhong.
Ke moka Jehofa a re go Joshua: ‘Tia matla gomme o se ke wa boifa. O tla etelela Baisiraele pele go tsena nageng ya Kanana yeo ke ba holofeditšego yona, e bile ke tla ba le wena.’
Ka morago Jehofa o ile a botša Moshe gore a rotogele godimo ga Thaba ya Nebo yeo e lego nageng ya Moaba. Gona moo, Moshe o ile a kgona go lebelela ka mošola wa Noka ya Jorodane gomme a bona naga e botse ya Kanana. Jehofa a re go yena: ‘Ye ke naga yeo ke holofeditšego go e nea bana ba Aborahama, Isaka le Jakobo. Ke go dumeletše go e bona, eupša nka se go dumelele go tsena go yona.’
Moshe o ile a hwela gona moo godimo ga Thaba ya Nebo. O be a na le nywaga e 120. O be a sa na le matla e bile mahlo a gagwe a be a sa bona gabotse. Setšhaba sa nyama kudu gomme sa lla ka gobane Moshe a hwile. Eupša sa thabišwa ke gore Joshua e be e le moetapele wa sona yo mofsa.
Numeri 27:12-23; Doiteronomio 3:23-29; 31:1-8, 14-23; 32:45-52; 34:1-12.
Dipotšišo
- Banna ba babedi bao ba emego le Moshe mo seswantšhong ke bomang?
- Ke’ng seo Jehofa a ilego a se botša Joshua?
- Ke ka baka la’ng Moshe a ile a rotogela godimo ga Thaba ya Nebo, gomme Jehofa o ile a mmotša eng gona moo?
- Moshe o hwile a na le nywaga e mekae?
- Ke ka baka la’ng setšhaba se ile sa nyama, eupša se be se na le lebaka lefe la go thaba?
Dipotšišo tša tlaleletšo
- Bala Numeri 27:12-23.
Ke modiro ofe o mogolo woo Joshua a ilego a o newa ke Jehofa, gomme re bona bjang gore Jehofa o hlokomela batho ba Gagwe lehono? (Num. 27:15-19; Dit. 20:28; Baheb. 13:7)
- Bala Doiteronomio 3:23-29.
Ke ka baka la’ng Jehofa a ile a se dumelele Moshe le Arone go tsena nageng ya kholofetšo, gomme ke thuto efe yeo re ka ithutago yona go se? (Doit. 3:25-27; Num. 20:12, 13)
- Bala Doiteronomio 31:1-8, 14-23.
Mantšu a Moshe a go laelana le Baisiraele a bontšha bjang gore o ile a amogela tayo e tšwago go Jehofa ka boikokobetšo? (Doit. 31:6-8, 23)
- Bala Doiteronomio 32:45-52.
Lentšu la Modimo le swanetše go kgoma bjang maphelo a rena? (Doit. 32:47; Lef. 18:5; Baheb. 4:12)
- Bala Doiteronomio 34:1-12.
Gaešita le ge Moshe a se a ka a bona Jehofa, Doiteronomio 34:10 e bontšha’ng mabapi le tswalano ya gagwe le Jehofa? (Ek. 33:11, 20; Num. 12:8)


text:
Batho ba Diketekete ba Ithuta go Bala le go Ngwala
Ka 2011, Dihlatse tša Jehofa di thušitše batho ba ka godimo ga 5 700 gore ba kgone go bala le go ngwala.
Ghana:
Mengwaga e 25 e fetilego, re thušitše batho ba ka godimo ga 9 000 go ithuta go bala le go ngwala.
Zambia:
Go tloga ka 2002, batho ba e ka bago ba 12 000 ba kaonefaditše go bala le go ngwala. Agnes yo a nago le mengwaga e 82, o re: “
Ge diklase tša go ithuta go bala le go ngwala di thoma ka diphuthegong, ke ile ka ikemišetša go ingwadišetša yona. Klaseng ya pele, ke ile ka ithuta go ngwala leina la ka!”
Peru:
Morutwana yo mongwe wa nywaga e 55 o ngwadile gore: “
Ke be ke sa nagane gore ke tla tsoga ke ithutile go bala le go ngwala ka ge batswadi ba ka ba sa ka ba nkiša sekolong.”
Mozambique:
Batho ba ka godimo ga 19 000 ba ithutile go bala mengwageng e 15 e fetilego. Morutwana yo mongwe e lego Felizarda o itše: “
Ke thabišwa ke gore ga bjale nka kgona go hwetša le go balela ba bangwe ditemana tša Beibele. Seo se be se le thata kudu go nna peleng.”
Dihlakahlakeng tša Solomon:
Ofisi ya rena ya lekala e ngwadile gore: “
Nakong e fetilego, batho ba bantši bao ba dulago dikarolong tše lego lekatana ba be ba se na dikolo. Le gona, basetsana ba bantši ba be ba hwetša thuto e nyenyane feela. Ka gona, batho ba bagolo ba be ba holwa ke diklase tše. Ka morago ga go fetša thuto ye, batho ba bantši ba ile ba thoma go ikholofela.””


text:
Go Thwe’ng ge e ba Batswadi ba ka ba Hlalana?
Seo o ka se dirago
Bolela ka dilo tšeo di go tshwenyago. Botša batswadi ba gago kamoo o nyamilego goba o gakanegilego ka gona. Mohlomongwe ba tla kgona go go hlalosetša seo se diregago, ka go re’alo seo sa fokotša go tshwenyega ga gago.
Ge e ba batswadi ba gago ba sa kgone go go nea thekgo yeo o e nyakago, o ka kgona go bolela le mogwera yo a godilego tsebong wa mo ntšhetša sa mafahleng.—Diema 17:17.
Go feta tšohle, o ka theetšwa ke Tatago wa legodimong, yena “
Mokwi wa thapelo.” (Psalme 65:2) Mo tšhollele seo se lego ka pelong ya gago, ‘
ka gobane o a go hlokomela.’—1 Petro 5:7.
Seo o sa swanelago go se dira
O se ke wa boloka sekgopi. Daniel yoo batswadi ba gagwe ba ilego ba hlalana ge a be a na le nywaga e šupago o re: “
Batswadi ba ka ba be ba na le boithati. Ruri ga se ba ka ba nagana ka rena le kamoo seo ba se dirilego se bego se tla re kgoma ka gona.”
Daniel a ka be a ile a welwa ke kotsi efe ge nkabe a ile a gana go kgaotša go befelwa le go boloka sekgopi?—Go go thuša go hwetša karabo: Bala Diema 29:22.
Ke ka baka la’ng e ka ba mo gobotse gore Daniel a leke go lebalela batswadi ba gagwe bakeng sa bohloko bjoo ba mo kwešitšego bjona?—Go go thuša go hwetša karabo: Bala Baefeso 4:31, 32.
Phema mekgwa yeo e tlago go go gobatša. Denny o gopola gore: “
Ke be ke se ka thaba e bile ke gateletšegile ge batswadi ba ka ba be ba hlalana. Ke ile ka thoma go ba le mathata sekolong gomme ngwageng o mongwe ka se ke ka atlega dithutong tša ka. Ka morago ga moo ... ka fetoga rametlae wa ka klaseng ka ba ka lwa le batho ba bantši.”
O nagana gore Denny o be a leka go dira’ng ka go ba rametlae wa ka klaseng goba ka go ba ntwadumela?
Molao wa motheo wo o lego go Bagalatia 6:7 o ka thuša bjang batho ba go swana le bo Denny gore ba pheme mekgwa yeo e ka ba gobatšago?
Go gobala maikwelong go tšea nako go fola. Lega go le bjalo, ge bophelo bja gago bo thoma go boela sekeng, o tla thoma go ikwa gabotse gape.


text:
Ke ka Baka La’ng Dihlatse tša Jehofa di sa Bitše Lefelo Leo di Kopanelago go Lona Gore ke Kereke?
Ka Beibeleng, lentšu la Segerika leo ka dinako tše dingwe le fetolelwago e le “kereke” le šupa go sehlopha sa barapedi, e sego moago woo go kopanelwago go wona.
Ela hloko mohlala wo: Ge moapostola Paulo a be a ngwalela Bakriste ba kua Roma, o ile a romela ditumedišo go banyalani bao ba bitšwago Akhwila le Perisila gomme a oketša ka gore: “Dumedišang le kereke yeo e kopanelago ntlong ya bona.” (Baroma 16:5, Contemporary English Version) Paulo o be a sa re gore go dumedišwe moago. Go e na le moo, o be a dumediša batho—phuthego yeo e bego e kopanela ntlong yeo. *
Ka gona go e na le gore re bitše lefelo leo re kopanelago go lona gore ke kereke, re diriša polelwana “Holo ya Mmušo.”
Ke ka baka la’ng le re ke “Holo ya Mmušo ya Dihlatse tša Jehofa”?
Polelwana ye e swanela lefelo leo ka mabaka a latelago:
Moago ke holo, goba lefelo leo go kopanwago go lona.
Re kopana moo go rapela Jehofa, Modimo yo go bolelwago ka yena ka Beibeleng le go nea bohlatse goba go bolela ka yena.—Psalme 83:18; Jesaya 43:12.
Le gona re kopana gore re ithute ka Mmušo wa Modimo woo gantši Jesu a bego a bolela ka wona.—Mateo 6:9, 10; 24:14; Luka 4:43.
O ka etela Holo ya Mmušo yeo e lego kgauswi le moo o dulago gomme wa iponela ka noši kamoo Dihlatse tša Jehofa di swarago diboka tša tšona.
^ ser. 3 Mantšu a swanago a tšwelela go 1 Bakorinthe 16:19; Bakolose 4:15 le Filemone 2.


text:
Bodiredi bja Rena bja Phatlalatša
Go Tsebatša JW.ORG Pontšhong ya Dipuku ya Toronto
Dihlatse tša Jehofa di nea batho dipuku le dipukwana, tša ba bapalela dibidio le go ba bontšha kamoo ba ka dirišago Wepesaete ya jw.org. Baeng ba ile ba reng ka se?
Go Šetše go Dirišwa Diteroli Tša Dipuku le Dipukwana tša ka Godimo ga 165 000
Le ge modiro wa go etela batho ka ntlo le ntlo e sa le wona o mogolo bakeng sa go tsebatša therešo ya Beibele, mokgwa wo wa go boledišana le batho o atlega kudu.
Dihlatse tša Jehofa di Fihlelela Palo ya Bagoeledi ba 100 000
Go tloga ka August 2014, go bile le Dihlatse tša Jehofa tše mafolofolo tše fetago dimilione tše 8. Palo ya tšona e gotše bjang go tloga ka Ntwa ya Pele ya Lefase?
Lesolo la Lefase ka Bophara la go Tsebatša JW.ORG
Ka August 2014, Dihlatse tša Jehofa di ile tša fa batho pampišana yeo e bolelago ka Wepesaete ya jw.org. Mafelelo e bile afe?
Pontšho ya Beibele ya Moswananoši Kua Fora
Baeng bao ba bego ba tlile pontšhong ya Ditšhabatšhaba ya 2014 Rouen kua Fora ba ile ba bona sehlogo seo se kgahlišago seo se rego “Beibele—Maabane, Lehono le Gosasa.”
Go Nea Bohlatse Metsaneng Yeo e Lego Kgauswi le Noka ya Xingu
Sehlopha sa Dihlatse se tšere leeto ka seketswana sa botelele bja dimithara tše 50 go botša batho ba metsaneng ya kgauswi le noka ka Mmušo wa Modimo.
Batho Bao ba Ratago go Iketla ba be ba Tlile Moletlong wa Armada
Dihlatse tša Jehofa di ile tša sepedišetša batho ba diketekete dikgatišo tša Beibele mahala, di diriša teroli ya go bontšha dikgatišo moletlong kua Fora.
Nywaga e Masomešupa ya Sekolo sa Gilead
Ka February 1, 1943, klase ya mathomo ya sekolo se se kgethegilego e ile ya thoma kua leboa la New York. Se ile sa tlwaetša badiredi ba dikete go ruta ba bangwe ka Modimo.
Ke ka Baka La’ng di Ile tša Ithuta Sebengali?
Ke ka baka la’ng Dihlatse tša Jehofa tše 23 kua Queens, New York, U.S.A., di ile tša ithuta go bolela le go bala Sebengali?


text:
Na go Nyala Basadi ba Bantši go Lokile?
Karabo ya Beibele
Ka nako e itšego, Modimo o ile a dumelela monna go nyala basadi ba fetago o tee. (Genesi 4:19; 16:1-4; 29:18-29) Eupša ga se Modimo yo a laetšego gore monna a nyale basadi ba bantši. O ile a nea Adama mosadi o tee feela.
Modimo o ile a dumelela Jesu gore a hlome lefsa molao wa Gagwe wa mathomong wa gore monna a be le mosadi o tee. (Johane 8:28)
Ge Jesu a be a botšišwa mabapi le lenyalo o ile a re: “Yo a ba bopilego mathomong o ba dirile e le yo motona le yo motshadi, gomme a re: ‘Ka lebaka le monna o tla tlogela tatagwe le mmagwe, a kgomarela mosadi wa gagwe gomme ba babedi ba e tla ba nama e tee.’”—Mateo 19:4, 5.
Ka morago yo mongwe wa barutiwa ba Jesu o ile a budulelwa ke Modimo go ngwala gore: “Anke monna yo mongwe le yo mongwe a be le mosadi wa gagwe le mosadi yo mongwe le yo mongwe a be le monna wa gagwe.” (1 Bakorinthe 7:2)
Beibele gape e bolela gore monna yo mongwe le yo mongwe yo a nyetšego yo a newago boikarabelo bjo bo kgethegilego ka phuthegong ya Bokriste e swanetše go ba “monna wa mosadi o tee.”—1 Timotheo 3:2, 12.


text:
Na Beibele e re re na le Tokologo ya go Ikgethela? Na Modimo o Laola Dilo?
Karabo ya Beibele
Modimo o re hlomphile ka go re nea tokologo ya go ikgethela, e lego bokgoni bja go itirela diphetho go e na le gore a re kgethele e sa le pele seo re swanetšego go se dira. Ela hloko seo Beibele e se rutago.
Modimo o bopile batho ka seswantšho sa gagwe. (Genesi 1:26) Ka go se swane le diphoofolo tšeo gantši di laolwago ke tlhago, rena re swana le Mmopi wa rena ka gore re kgona go bontšha dika tše bjalo ka lerato le toka. Le gona ka go swana le Mmopi wa rena, re na le tokologo ya go ikgethela.
Rena re ka kgona go ikgethela bokamoso bja rena go fihla bokgoleng bjo itšego. Beibele e re kgothaletša gore re ‘kgethe bophelo ka go theetša lentšu la Modimo,’ e lego go kgetha go kwa ditaelo tša gagwe. (Doiteronomio 30:19, 20) Se se be se ka se be le morero e bile e be e tla ba taba e sehlogo ge nkabe re be re se na tokologo ya go ikgethela. Go e na le gore Modimo a re gapeletše go dira seo a se bolelago, ka borutho o re kgothaletša gore: “Ge feela le be le ka ela hloko ditaelo tša ka, gona khutšo ya lena e be e tla etša noka.”—Jesaya 48:18.
Ga go fo itiragalela gore re atlege goba re palelwe bophelong. Ge e ba re nyaka go atlega selong se itšego, re swanetše go šoma ka thata. Beibele e re: “Tšohle tšeo seatla sa gago se kgonago go di dira, di dire ka matla a gago ka moka.” (Mmoledi 9:10) E bile e re: “Maano a motho yo mafolofolo a a mo hola.”—Diema 21:5.
Tokologo ya go ikgethela ke mpho e bohlokwa yeo e tšwago go Modimo, ka gobane e dira gore re mo rate ka ‘dipelo tša rena ka moka’—re sa gapeletšwe ke motho.—Mateo 22:37.
Na Modimo ga a laole dilo ka moka?
Ke therešo gore Beibele e re ruta gore Modimo ke Ramatlaohle, gore matla a gagwe ga a lekanywe le selo. (Jobo 37:23; Jesaya 40:26) Lega go le bjalo, ga a diriše matla a gagwe go laola dilo ka moka. Ka mohlala, Beibele e re Modimo o ile a “itshwara” gore a se otle Babilona ya bogologolo, yeo e bego e le lenaba la batho ba gagwe. (Jesaya 42:14) Ka mo go swanago, le gona bjale o kgetha go kgotlelela batho bao ba dirišago gampe tokologo ya bona ya go ikgethela e le gore ba kweše ba bangwe bohloko. Eupša Modimo a ka se kgotlelele ka mo go sa felego.—Psalme 37:10, 11.


text:
Na Modimo o na le mo a Dulago?
Karabo ya Beibele
Ee. Modimo o na le mo a dulago—magodimong. Ela hloko ditemana tše tša Beibele:
Kgoši Solomone o boletše thapelong ya gagwe gore: “Anke wena o theetše o le magodimong, o le lefelong la gago le le tsepamego la bodulo.”—1 Dikgoši 8:43.
Jesu Kriste o rutile barutiwa ba gagwe go rapela ‘Tatago bona wa magodimong.’—Mateo 6:9.
Ka morago ga gore Jesu a tsošwe bahung, o ile a tsena “legodimong gore bjale a bonagale pele ga Modimo legatong la rena.”—Baheberu 9:24.
Ditemana tšeo di bontšha gabotse gore Jehofa Modimo ke motho wa kgonthe le gore o dula legodimong feela, e sego gohle.


text:
MEŠOMO YA GO ITHUTA YA BANA
MEŠOMO YA GO ITHUTA
Isiraele e Tsena Kanana
Taonelouta dikarata tše gomme o leke go lebanya batho ba ka Beibeleng bao go bolelwago ka bona go Joshua dikgaolo 2 go ya go 7 le dilo tšeo di hlalositšwego mo dilong tše di ka go thušago go hwetša karabo.
TŠE DI OKETŠEGILEGO GO TŠWA DIHLOGONG TŠE
Taonelouta le go phrintha mošomo wa go ithuta gomme o ithute ka batho le mafelo a mehleng ya Beibele. Araba dipotšišo ke moka o kgopele setho se sengwe sa lapa go bona ge e ba dikarabo tša gago di nepagetše.


text:
Karolo 2: Go Tloga Meetsefuleng go Fihla ge ba Lokollwa Egipita
Ke batho ba seswai feela bao ba ilego ba phologa Meetsefula, eupša ge nako e tšwela pele ba ile ba ata. Ke moka nywaga e 352 ka morago ga Meetsefula, Aborahama o ile a belegwa. Re tlo ithuta kamoo Modimo a ilego a boloka kholofetšo ya gagwe ka go nea Aborahama morwa yo a bitšwago Isaka. Bjale go barwa ba babedi ba Isaka, Modimo o ile a kgetha Jakobo.
Jakobo o ile a ba le lapa le legolo la barwa ba 12 le barwedi. Barwa ba Jakobo ba 10 ba be ba hloile ngwanabo bona yo monyenyane e lego Josefa gomme ba mo rekiša bokgobeng Egipita. Ka morago Josefa o ile a ba mmuši yo mogolo wa Egipita. Ge go be go wele tlala e kgolo, Josefa o ile a leka bana babo go bona ge e ba ba be ba fetošitše dipelo tša bona. Mafelelong lapa la Jakobo ka moka, e lego Baisiraele, le ile la hudugela Egipita. Se se diregile nywaga e 290 ka morago ga ge Aborahama a belegwe.
Baisiraele ba ile ba dula Egipita nywaga e mengwe e 215. Ka morago ga ge Josefa a hwile, ba ile ba fetoga makgoba moo. Ge nako e dutše e tšwela pele, Moshe o ile a belegwa gomme Modimo a mo diriša gore a lokolle Baisiraele Egipita. Ditiragalo tša histori tšeo di lego Karolong ye ya BOBEDI di akaretša nywaga e 857.


text:
O Nagana’ng ka Bokamoso?
Na lefase la rena . . .
le tla dula le le ka tsela ye?
le tla mpefala le go feta?
le tla kaonefala?
SEO BEIBELE E SE BOLELAGO
“Modimo . . . o tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele di fetile.”—Kutollo 21:3, 4, Phetolelo ya Lefase le Lefsa.
KAMOO SEO SE KA GO HOLAGO KA GONA
Go tla ba le mošomo o nago le morero le wo o kgotsofatšago.—Jesaya 65:21-23.
Go ka se sa ba le malwetši le tlaišego ya mohuta le ge e le ofe.—Jesaya 25:8; 33:24.
Re tla phela bophelo bjo bo thabišago le bja sa ruri re na le ba lapa le bagwera.—Psalme 37:11, 29.
NA RURI RE KA DUMELA SEO BEIBELE E SE BOLELAGO?
Ee, e re re nee mabaka a mabedi feela:
Modimo o na le bokgoni bja go phethagatša seo a se holofeditšego. Ka Beibeleng, ke Jehofa Modimo feela yo a bitšwago “Ramatlaohle,” ka ge a na le matla ao a sa lekanyetšwago. (Kutollo 15:3) Ka baka leo, ruri o tla phethagatša kholofetšo ya gagwe ya gore o tla fetoša lefase gore e be le lekaone. Go etša ge Beibele e bolela, “go Modimo dilo tšohle di a kgonega.”—Mateo 19:26.
Modimo o fela pelo ya go phethagatša dikholofetšo tša gagwe. Ka mohlala, Jehofa o ‘hlologetše’ go tsoša bahu.—Jobo 14:14, 15.
Le gona Beibele e re Morwa wa Modimo, e lego Jesu, o be a fodiša balwetši. Ke ka baka la’ng a ile a dira bjalo? Ka gobane o be a rata. (Mareka 1:40, 41) Ge Jesu a be a thuša ka go rata bao ba hlokago thušo, o ile a bonagatša semelo sa Tatagwe ka mo go phethagetšego.—Johane 14:9.
Ka gona re ka kgodišega gore Jehofa le Jesu ba nyaka go re thuša gore re tle re ipshine ka bokamoso bjo bo thabišago!—Psalme 72:12-14; 145:16; 2 Petro 3:9.
SEO O KA NAGANIŠIŠAGO KA SONA
Modimo o tla kaonefatša lefase la rena bjang?
Beibele e araba potšišo ye go MATEO 6:9, 10 le DANIELE 2:44.


text:
BAFSA BA A BOTŠIŠA
Nka Dira’ng Gore ke Robale Nako e Oketšegilego?
Beibele e re: “
Seatla se se tletšego khutšo se phala diatla tše pedi tše di tletšego boitapišo gotee le go kitimiša phefo.” (Mmoledi 4:6) Ge o sa robale gabotse, o ka se kgone go šoma gabotse!
“Ge e ba ke se ka robala ka mo go lekanego, ga ke kgone go nagana gabotse. Ke ba le bothata bja go tsepamišetša kgopolo selong le ge e le sefe!”—Rachel wa nywaga e 19.
“Mo e ka bago ka iri ya bobedi thapama, ke lapa kudu moo ke ikwago eka nka robala ke dutše ke boledišana le motho!”—Kristine wa nywaga e 19.
Na o nyaka go robala nako e teletšana? Se se latelago ke seo tše dingwe tša dithaka tša gago di se dirilego.
Phema go robala bošego kudu. Catherine wa nywaga e 18 o re: “
Ke be ke dutše ke dira boiteko bja gore ke se ke ka robala bošego kudu.”
Phema go bolela le bagwera ba gago go fihla bošego kudu. Richard wa nywaga e 21 o re: “
Ka dinako tše dingwe bagwera ba ka ba nteletša mogala goba ba nthomela melaetša bošego kudu, eupša matšatši a ke ithutile go kgaotša poledišano gomme ke robale.”
Robala ka nako gomme o tsoge ka nako e swanago. Jennifer wa nywaga e 20 o re: “
Matšatši a ke leka gore ka mehla ke robale le go tsoga ka nako e swanago.”
Sephiri sa Gore o Atlege: Katanela gore bonyenyane bošego bjo bongwe le bjo bongwe o robale diiri tše seswai.
O ka holega kudu ka go fo gata megato e sego kae e bonolo ya gore o robale ka mo go lekanego. Gopola gore go ba le boemo bjo bobotse bja tša maphelo go tla go thuša gore o bogege kaone, o ikwe o phetše gabotse e bile o šome gabotse.
Ka go se swane le dilo tše itšego bophelong, boemo bja gago bja tša maphelo ke selo seo o ka se laolago ka tekanyo e itšego. Erin wa nywaga e 19 o re: “
Se se šalago ke gore, boemo bja gago bja tša maphelo bo ithekgile ka motho o tee feela, bo ithekgile ka wena.”


text:
AUGUST 5, 2013 | UNITED STATES
Dihlatse di Thoma go Aga Ntlokgolo e Mpsha ya Lefase ka Bophara Kua Warwick, New York
NEW YORK—Dihlatse tša Jehofa di thomile go aga ntlokgolo ya tšona e mpsha ya lefase ka bophara kua Warwick, New York, ka Mošupologo, July 29, 2013, ka morago ga go hwetša tumelelo ya mmušo.
Ka Laboraro la July 17, Town of Warwick Planning Board e ile ya dumelelana le tsela yeo Dihlatse di tlago go diriša setsha sa tšona se sefsa moo go tlogo agwa ntlokgolo ya tšona e mpsha ya lefase ka bophara, bjale go be go šetše tumelelo ya mafelelo ya gore di thome go aga. Tumelelano ye e tlile ka morago ga mengwaga e mene ya gore Dihlatse di hwetše setsha seo sa kua Warwick ka July 17, 2009. Ka morago ga go hwetša tumelelo ya go aga meago ya mathomo ka Labohlano la July 26, Dihlatse di ile tša thoma go šoma le go epa faonteišene ka Mošupologo wa July 29.
Ka ge Dihlatse di nyaka go aga meago yeo e sa senyego tikologo, se ke sona selo sa bohlokwa seo se dirilego gore lekgotla le la tša kago le di nee tumelelo. Ka mohlala, maiteko a tšona a go šireletša tikologo a tla akaretša go ala selo seo se tla thušago gore mmu o se gogolege seo gape se šireletšago tlhago, go swana le dinoga gore di be kgole le lefelo la go aga.
Richard Devine, yo e lego mmoleledi wa Dihlatse o re: “Re thabela go šoma le bahlankedi ba mmušo ba toropong ya Warwick le go tšwela pele le modiro woo. Tumelelo ye e bile karolo e kgolo ya go hudušetšwa ga ntlokgolo ya rena ya lefase ka bophara go tšwa Brooklyn go ya Warwick.” Enrique Ford, yoo yena le Mna. Devine ba lego komiting ya tša kago ya Dihlatse, o oketša ka gore: “Go hwetša ditumelelo ka July e bile selo se bohlokwa seo re se fihleletšego gore re kgone go fetša modiro woo ka mengwaga e mene.”
Lefelo le e be e le la International Nickel Company gomme le be le dirišetšwa dilo tše sa swanego, go akaretša le diofisi tše dikgolo tša khamphani yeo e bile e le lefelo la yona la go dira dinyakišišo, e le dirišitše go tloga ka 1960 go ya go 1987. Ka morago ga gore le dule le sa dirišwe ka mengwaga e mene, le ile la rekwa ke King’s College ka maikemišetšo a go le fetoša lefelo la bodulo bja barutwana. Lefelo leo ga se la ka la phetha morero wa lona, gomme la dula le sa dirišwe ka mengwaga e fetago e 20 go ba go fihlela ge Dihlatse di le reka ka 2009.
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Boditšhaba, mogala +1 718 560 5000


text:
Ga ke Thabele Bophelo—Na Bodumedi, Modimo Goba Beibele di ka Nthuša?
Karabo ya Beibele
Ee. Beibele e lego puku ya bogologolo yeo go yona re ka hwetšago bohlale, e nea dikarabo tša dipotšišo tše bohlokwa bophelong e bile e ka go thuša gore o ikwe o le kaone o be o thabele bophelo. Ela hloko tše dingwe tša dipotšišo tšeo e di arabago.
Na Mmopi o gona? Beibele e re Modimo “o bopile dilo ka moka.” (Kutollo 4:11) Modimo o tseba seo re se hlokago e le gore re thabele bophelo le go ikwa re kgotsofetše ka ge e le Mmopi wa rena.
Na Modimo o na le taba le nna? Go e na le go bolela ka Modimo a le kgole le batho, Beibele e re: “Ga a kgole le yo mongwe le yo mongwe wa rena.” (Ditiro 17:27) O na le taba le seo se go diragalelago e bile o nyaka go go thuša gore o atlege bophelong.—Jesaya 48:17, 18; 1 Petro 5:7.
Go tseba Modimo go ka nthuša bjang gore ke ikwe ke le kaone? Modimo o re bopile re “nyaka dilo tša moya,” e lego senyakwa seo re belegwego re na le sona sa go nyaka go kwešiša morero wa bophelo. (Mateo 5:3) Go nyaka ga rena dilo tša moya go akaretša le go kganyoga go tseba Mmopi wa rena le go ba le tswalano le yena. Modimo o tla thabela maiteko a gago a go nyaka go mo tseba, ka gobane Beibele e re: “Batamelang Modimo gomme o tla le batamela.”—Jakobo 4:8.
Batho ba dimilione ba lemogile gore go gwerana le Modimo go kaonefaditše maphelo a bona e bile go ba thušitše gore ba ikwe ba thabela bophelo. Gaešita le ge go tseba Modimo go ka se go tlošetše mathata bophelong, bohlale bja gagwe bjoo bo hwetšagalago ka Beibeleng bo ka go thuša go
Ba le bophelo bjo bo thabišago bja lapa.
Ba le khutšo le ba bangwe.
Lebeletšana le mathata a swanago le kgateletšego, mathata a tša ditšhelete le bolwetši bjo bo sa alafegego.
Madumedi a mantši ao a dirišago Beibele ga a nape a latela dithuto tša yona. Go e na le moo, bodumedi bja therešo bjoo bo kgomarelago seo ruri Beibele e se rutago bo tla go thuša gore o tsebe Modimo.


text:
Na Batemona ba Gona e le ka Kgonthe?
Karabo ya Beibele
Ee. Batemona ke “barongwa bao ba ilego ba dira sebe,” dibopiwa tša moya tšeo di ilego tša rabela go Modimo. (2 Petro 2:4) Morongwa wa mathomo yoo a ilego a iphetoša motemona ke Sathane Diabolo, yoo Beibele e mmitšago “mmuši wa batemona.”—Mateo 12:24, 26.
Borabele mehleng ya Noa
Beibele ge e bolela ka borabele bjo barongwa ba bo dirilego pele ga Meetsefula a mehleng ya Noa, e re: “Barwa ba Modimo wa therešo ba lemoga gore barwedi ba batho e be e le ba babotse; ba ya ba itšeela basadi gare ga bona, ba itšeela bohle bao ba ikgethelago bona.” (Genesi 6:2) Barongwa bao ba babe “ba tlogetše bodulo bja bona bjo bo swanetšego” kua legodimong gomme ba apara mebele ya nama e le gore ba robale le basadi.—Juda 6.
Ge Meetsefula a etla, barongwa bao ba marabele ba ile ba apola mebele ya bona ya nama gomme ba boela legodimong. Lega go le bjalo, Modimo o ile a ba raka lapeng la gagwe. E bile ba ile ba otlwa gape ka go se sa kgona go apara mebele ya batho.—Baefeso 6:11, 12.


text:
TŠA MOLAO LE DITOKELO TŠA BATHO
Legal Developments in Azerbaijan
Kgethollo ya Bodumedi e a Oketšega Azerbaijan
Maphodisa a ile a šitiša mediro ya bodumedi ya Dihlatse tša Jehofa gomme ba di lefiša dikotlo gaešita le go di golega. Na bahlankedi ba Azerbaijan ba tla rarolla bothata bjo bja go hloka toka?
Dihlatse tša Jehofa Kua Azerbaijan di Ipiletša Kgorong ya Yuropa ya Ditokelo tša Batho Gore di Bontšhwe Toka
Mmušo wa Azerbaijan o ipotša gore ga o na bothata le bodumedi, lega go le bjalo badudi bao e lego Dihlatse tša Jehofa ga ba thabele tokologo ya bodumedi.


text:
Reunion.com > Jason Gloystein - Hami Golbar > Joyce Go - Robert Go
Classmates from Joyce Go to Robert Go
Joyce Go Ju Go Juan Go Juanito Go Judy Go Julia Go Julian Go Julie Go Juliet Go Julieta Go Julius Go Jun Go June Go Justin Go Jy Go Ka Go Kacie Go Kambiw Go Karen Go Katherine Go Kathleen Go Kathryn Go Katrina Go Kay Go Ke Go Kelly Go Ken Go Kenneth Go Kenny Go Kent Go Kervin Go Kevin Go Key Go Kim Go Kimberly Go Kimo Go Kirby Go Kirk Go Kit Go Kris Go Kristina Go Kristine Go Kt Go Kwang Go La Go Lala Go Lan Go Larry Go Laura Go Lauren Go Laurence Go Laurie Go Lawrence Go Le Go Lea Go Leah Go Lee Go Lenjen Go Leo Go Leonard Go Leslie Go Let Go Lets Go Letty Go Lex Go Li Go Lilia Go Lilian Go Lily Go Lilybeth Go Lina Go Linda Go Lindy Go Lisa Go Liz Go Liza Go Lo Go Loleng Go Lolita Go Longwee Go Lorelei Go Loretta Go Lori Go Lorraine Go Lou Go Louella Go Louis Go Lourdes Go Lu Go Lucia Go Lucy Go Ludivina Go Luis Go Luisito Go Lulu Go Luz Go Lydia Go Lynn Go Ma Go Madeleine Go Mae Go Mag Go Magdalena Go Maita Go Man Go Manny Go Manuel Go Manuelito Go Mar Go Marcelina Go Margaret Go Margarita Go Margie Go Maria Go Maria Elena Go Marian Go Marianne Go Mariano Go Marie Go Marieta Go Marilou Go Marilyn Go Marina Go Mario Go Marissa Go Marites Go Marivic Go Marjorie Go Mark Go Marlene Go Martin Go Marvin Go Mary Go Maryann Go Mat Go Matt Go Matthew Go Maynard Go Mayra Go Me Go Meann Go Meg Go Mel Go Melanie Go Melinda Go Melissa Go Melody Go Melvin Go Mercy Go Merlie Go Mi Go Mia Go Michael Go Michaelangelo Go Michel Go Michelle Go Mike Go Mila Go Minerva Go Miss Go Mitchie Go Mj Go Mo Go Monica Go Monique Go Myrna Go Nan Go Nancy Go Napoleon Go Nat Go Natalie Go Nathaniel Go Natividad Go Ne Go Nellie Go Nelly Go Nelson Go Nely Go Nenita Go Nerissa Go Ni Go Nick Go Nicole Go Ning Go No Go Noel Go Nora Go Og Go Ok Go Olga Go Oliver Go Olivia Go Oscar Go Osler Go Otto Go Pa Go Pam Go Pamela Go Pat Go Patricia Go Patrick Go Paul Go Pauline Go Pedro Go Peng Go Pepito Go Peter Go Peterson Go Phil Go Philip Go Phillip Go Pilar Go Pin Go Pio Go Po Go Protacio Go Quirino Go Ra Go Rachel Go Rachelle Go Ramil Go Ramon Go Randy Go Ransom Go Ray Go Raymond Go Raymund Go Raymundo Go Re Go Rea Go Rebecca Go Regina Go Reginald Go Remedios Go Renee Go Restituta Go Reynaldo Go Rhea Go Rhona Go Ri Go Ric Go Rich Go Richard Go Rick Go Ritchie Go Ro Go Rob Go Robbie Go Robert Go


text:
Bohlatswetšo bja Bethele: Go Hlatswa Dilo ka Moka go Tloga ka Mašela a ka Khitšhing go Fihla ka Dithai
Banna le basadi ba bafsa ofising ya lekala ya Dihlatse tša Jehofa kua United States ba gafa nako le matla a bona go hlatswa diaparo tše di lekanyetšwago go ditone tše 1 800 ngwaga le ngwaga bakeng sa mafelo a mararo ao a šomago gotee e lego kua Brooklyn, Patterson le Wallkill, New York. Ba hlatswa diaparo tše dintši kudu. Lega go le bjalo, seo se dirago gore mošomo wo e be wa moswananoši ke go fapafapana ga diaparo tšeo baithaopi ba di hlatswago.
Letšatši le lengwe le lengwe, batho bao ba dulago meagong ya Bethele ya United States ba romela diaparo tša ka godimo ga tše 11 000 mafelong a go hlatswetša a Bethele—dihempe tše 2 300, marokgo a 650 gotee le masokisi, diaparo tša ka gare le dikhipha. Le gona ba romela diaparo tše dingwe tše 900 dry-clean.
Go tlišwa le mokgobo wa malakane, ditoulo, dikobo le yunifomo ya bao ba neago ba bangwe dijo gotee le mašela a go hlwekiša. Dilo tše ka moka di swanetše go hlatswiwa, di omišwe ke moka di išwe go beng ba tšona. Dilo tša go swana le mašela di hlatswiwa ka bontši mola dilo tša go swana le dithai le dihempe di hlatswiwa di nnoši.
Bašomi ba ka bohlatswetšong ba hlahloba seaparo se sengwe le se sengwe gore ga se sa gagoga goba go tšwa dikonope. Ge e ba go nyakega konope, e tsenywa ka motšhene goba ka diatla. Ge e ba seaparo se nyaka go lokišwa, motho yo a nago le bokgoni o a se lokiša.
E le gore diaparo tše dikete tšeo di hlatswiwago di se ke tša timela, go na le motšhene wo o di tsenyago nomoro ya moswananoši. Nomoro yeo e thuša gore diaparo di phuthwe gabonolo e le gore ge di hlatswitšwe e bile di aenilwe di išwe meagong e fapafapanego ya lapa la Bethele United States.
Bao ba sa tšwago go thoma go šoma ka bohlatswetšong ba rutwa mošomo ke bao ba nago le bokgoni. Morutwana yo a ka rutwa mešomo e ka bago e 20 e fapafapanego. Mošomo o mongwe wo o bonagalago o le bonolo eupša go tšeago nako gore motho a o kgone ke wa go tloša dipatso. Morutwana o swanetše go tseba mehuta ya mašela ka mo go tseneletšego le kamoo a tšwago a le ka gona ge o a tsentše ka dikhemikhaleng tše di fapafapanego.
Tajh, yo a nago le ngwaga le seripa a šoma ka bohlatswetšong o bolela ka bao a šomago le bona gore: “Re thabela bogwera—go a kgahliša go šoma le batho ba tšwago ditšong tše di fapafapanego.” Mošomi yo mongwe e lego Shelly o re: “Ke tokelo go thuša go dira gore ditho tša lapa la Bethele di dule di hlwekile.”


text:
Kgaolo 77: Ga se ba ka ba Khunama
NA O gopola o ekwa ka masogana a a mararo? Ee, ke bagwera ba Daniele bao ba ilego ba gana go ja dijo tšeo go bego go sa swanela gore ba di je. Bababilona ba be ba ba bitša Shaderaka, Meshaka le Abedinego. Eupša ba lebelele gape. Ke ka baka la’ng ba sa khunamele seswantšho se se segolo go swana le batho ba bangwe? Anke re bone.
Na o sa gopola melao yeo Jehofa a ilego a e ngwala yeo e bitšwago Melao e Lesome? Wa pele o re: ‘O se ke wa rapela medimo le ge e le efe e mengwe ka ntle le nna.’ Masogana a a latela molao wo, gaešita le ge go se bonolo go dira bjalo.
Nebukadinetsara kgoši ya Babilona o be a biditše batho ba bantši ba maemo gore ba tle ba khunamele seswantšho se seo a se hlomilego. O be a sa tšwa go botša batho ka moka gore: ‘Ge le ekwa modumo wa mapatata, diharepa le diletšo tše dingwe tša mmino, le khuname gomme le rapele seswantšho se sa gauta. Mang le mang yo a sa khunamego a se rapela, o tla lahlelwa sebešong sa mollo o fišago.’
Ge Nebukadinetsara a ekwa gore Shaderaka, Meshaka le Abedinego ga se ba se khunamela, a galefa kudu. A laela gore ba tlišwe go yena. A ba botša gore ge ba ekwa diletšo tša mmino gape ba khuname. Eupša masogana a a be a botile Jehofa. A re go Nebukadinetsara: ‘Modimo wa rena yo re mo hlankelago o tla kgona go re hlakodiša. Eupša le ge a ka se re hlakodiše, re ka se khunamele seswantšho sa gago sa gauta.’
Ge Nebukadinetsara a ekwa se, a galefa kudu le go feta. Ka ge go be go na le sebešo kgauswi le moo, o ile a laela a re: ‘Bešeletšang sebešo ka makga a šupago gore se fiše kudu go feta pele!’ Ke moka a laela banna ba bangwe ba dinatla mo go bahlabani ba gagwe gore ba tleme Shaderaka, Meshaka le Abedinego gomme ba ba lahlele sebešong sa mollo. Se be se fiša kudu moo banna bao ba ilego ba bolawa ke dikgabo tša mollo woo. Eupša go ile gwa direga’ng ka masogana a mararo ao banna bao ba a lahletšego ka sebešong?
Kgoši e ile ya lebelela ka sebešong gomme ya tšhoga kudu. Ya botšiša ya re: ‘Na ga se ra tlema banna ba bararo gomme ra ba lahlela mollong o fišago?’
Bahlanka ba yona ba re: ‘Ee, re dirile bjalo.’
Ya re go bona: ‘Eupša ke bona banna ba bane ba itshepelela ka mollong. Ga se ba tlengwa e bile mollo ga o ba fiše. Wa bone o swana le modimo.’ Kgoši ya batamela mojakong wa sebešo gomme ya goeletša ya re: ‘Shaderaka, Meshaka le Abedinego! Etšwang lena bahlanka ba Modimo Yo Godimodimo!’
Ge ba tšwile ka moo, batho bohle ba bona gore ga se ba fsa. Ke moka kgoši ya re: ‘A go retwe Modimo wa Shaderaka, Meshaka le Abedinego! O rometše morongwa wa gagwe gomme a ba hlakodiša ka gobane ga se ba khunama le go rapela modimo le ge e le ofe ka ntle le wa bona.’
Na wo ga se mohlala o mobotse wa go botegela Jehofa wo re swanetšego go o latela?
Ekisodo 20:3; Daniele 3:1-30.
Dipotšišo
- Ke taelo efe yeo Nebukadinetsara kgoši ya Babilona a bego a e neile batho?
- Ke ka baka la’ng bagwera ba bararo ba Daniele ba ile ba se khunamele seswantšho se sa gauta?
- Ge Nebukadinetsara a be a nea Baheberu ba ba bararo sebaka se sengwe gape sa gore ba khunamele seswantšho se, ba ile ba bontšha bjang gore ba be ba botile Jehofa?
- Nebukadinetsara o ile a laela gore banna ba gagwe ba dire eng ka Shaderaka, Meshaka le Abedinego?
- Nebukadinetsara o ile a bona’ng ge a be a lebelela ka sebešong?
- Ke ka baka la’ng kgoši e ile ya reta Modimo wa Shaderaka, Meshaka le Abedinego, gomme ba re beetše mohlala ofe?
Dipotšišo tša tlaleletšo
- Bala Daniele 3:1-30.
Ke boemo bofe bja kgopolo bjo bo bontšhitšwego ke bafsa ba bararo ba Baheberu bjoo bahlanka ba Modimo ka moka ba swanetšego go bo ekiša ge potego ya bona e lekwa? (Dan. 3:17, 18; Mat. 10:28; Baroma 14:7, 8)
Ke thuto efe ya bohlokwa yeo Jehofa Modimo a ilego a e ruta Nebukadinetsara? (Dan. 3:28, 29; 4:34, 35)


text:
Kgaolo 20: Dina o Wela Kotsing
NA O a bona gore ke bomang bao Dina a ba etelago mo seswantšhong? O etela ba bangwe ba basetsana bao ba dulago nageng ya Kanana. Na tatagwe e lego Jakobo o be a thabišwa ke se? Go go thuša gore o arabe potšišo ye, leka go gopola seo Aborahama le Isaka ba bego ba se nagana ka basadi ba Kanana.
Na Aborahama o ile a nyaka gore Isaka morwa wa gagwe a nyale mosetsana wa Kanana? Aowa. Na Isaka le Rebeka ba ile ba nyaka gore Jakobo morwa wa bona a nyale mosetsana wa Mokanana? Aowa. Na o a tseba gore e be e le ka baka la’ng?
E be e le ka gobane batho ba Kanana ba be ba rapela medimo ya maaka. E be e se batho bao motho a ka nyalanago le bona, le gona e be e se batho bao motho a ka gweranago le bona. Ka gona re ka kgodišega gore Jakobo o be a sa thabišwe ke gore morwedi wa gagwe o be a gwerane le basetsana ba ba Bakanana.
Mafelelong Dina o ile a wela kotsing. Na o bona monna yo wa Mokanana yo a lebeletšego Dina mo seswantšhong? Leina la gagwe e be e le Shikeme. Ka letšatši le lengwe ge Dina a be a etetše bagwera ba gagwe, Shikeme o ile a mo tšea gomme a mo gapeletša gore a robale le yena. Se se be se fošagetše ka gobane ke feela banna le basadi bao ba nyalanego bao ba swanetšego go robala gotee. Selo se se sebe seo Shikeme a ilego a se dira Dina se ile sa baka mathata a mangwe a mantši.
Ge dikgaetšedi tša Dina di ekwa ka seo se diragetšego, di ile tša galefa kudu. Tše pedi tša tšona e lego Simeone le Lefi di ile tša galefa kudu moo di ilego tša tšea ditšhoša tša ya motseng wa gabo Shikeme gomme tša hwetša banna ba moo ba sa itebetše. Tšona gotee le bana babo tšona tša bolaya Shikeme le banna ba bangwe ka moka. Jakobo o ile a galefa kudu ka ge barwa ba gagwe ba be ba dirile selo seo se sebe.
Mathata a ka moka a thomile bjang? A thomile ka gore Dina a gwerane le batho bao ba bego ba sa kwe melao ya Modimo. Na re tla rata go gwerana le batho ba bjalo?
Genesi 34:1-31.
Dipotšišo
- Ke ka baka la’ng Aborahama le Isaka ba be ba sa nyake gore bana ba bona ba nyalane le batho ba nageng ya Kanana?
- Na Jakobo o ile a dumelela morwedi wa gagwe gore a gwerane le basetsana ba Bakanana?
- Monna yo a lebeletšego Dina mo seswantšhong ke mang, gona o ile a mo dira selo sefe se sebe?
- Ke’ng seo dikgaetšedi tša Dina e lego Simeone le Lefi ba ilego ba se dira ge ba be ba ekwa ka seo se diragetšego?
- Na Jakobo o ile a dumelelana le seo Simeone le Lefi ba ilego ba se dira?
- Mathata a lapa la Jakobo a thomile bjang?
Dipotšišo tša tlaleletšo
- Bala Genesi 34:1-31.
Na Dina o ile a etela basetsana ba nageng ya Kanana gatee feela? Hlalosa. (Gen. 34:1)
Ke ka baka la’ng Dina a be a ikarabela ka go lahlegelwa ke bokgarebe bja gagwe? (Bagal. 6:7)
Bafsa lehono ba ka bontšha bjang gore ba ithuta mohlaleng wa temošo wa Dina? (Die. 13:20; 1 Bakor. 15:33; 1 Joh. 5:19)


text:
MOROKAMI (KGATIŠO E ITHUTWAGO) JANUARY 2015
Tokollo ye e na le dihlogo tše ithutwago tšeo di tlago go ahlaahlwa ka March 2, 2015 go fihla ka April 5, 2015.
Ba Ile ba Ikgafa ka go Rata
—Kua New York
Ke ka baka la’ng banyalani ba atlegilego ba ile ba tšwa legaeng la bona leo ba le ratago kudu gomme ba yo dula ka phapošing e nyenyane?
Lebogang Jehofa Gomme le Šegofatšwe
Go ba le tebogo go ka go thuša bjang go lebeletšana le diteko?
Lebaka Leo re Gopolago Selalelo sa Morena
O ka tseba bjang ge e ba Modimo a go neile kholofelo ya go phela legodimong goba lefaseng?
Agang Lenyalo le le Tiilego le le le Thabišago
Diriša dilo tše hlano tša moya go aga lenyalo le le tiilego le le le thabišago.
Dumelela Jehofa Gore a Tiiše Lenyalo la Gago le go le Šireletša
O ka gata megato efe go phema go robala le motho yo o sa nyalanago le yena le ditlamorago tše bohloko?
Na go a Kgonega Gore Banyalani ba Ratane sa Ruri?
Lerato leo le hlalositšwego ka pukung ya Sefela sa Difela le ruta bao ba nyakago go tsena lenyalong le bao ba šetšego ba le lenyalong dithuto tša bohlokwa.


text:
Ge e le Gabotse ke Mang yo a Laolago Lefase?
Na o nagana gore ke . . .
Modimo?
batho?
mothotsoko?
SEO BEIBELE E SE BOLELAGO
“Lefase ka moka le laolwa ke Yo Kgopo.”—1 Johane 5:19.
“Morwa wa Modimo o tletše . . . go fediša modiro wa diabolo.” —1 Johane 3:8, New Century Version.
KAMOO SEO SE KA GO HOLAGO KA GONA
O ka hwetša tlhaloso e kwagalago ya sebaki sa mathata ao a lego gona mo lefaseng.—Kutollo 12:12.
O ka ba le lebaka la go dumela gore lefase la rena le tla kaonefala.—1 Johane 2:17.
NA RURI RE KA DUMELA SEO BEIBELE E SE BOLELAGO?
Ee, e re re nee mabaka a mararo feela:
Pušo ya Sathane e ka se tsoge e atlegile. Jehofa o ikemišeditše go dira gore Sathane a se sa hlwa a laola batho. O holofeditše ‘go fediša Diabolo,’ le go lokiša sa ruri tshenyo ka moka yeo Sathane a e bakilego.—Baheberu 2:14, Phetolelo ya Lefase le Lefsa.
Modimo o kgethile Jesu Kriste gore e be yena a tlago go buša lefase. Jesu o fapane kudu le babuši ba sehlogo le bao ba nago le boithati ba lefase le. Modimo o holofeditše mabapi le pušo ya Jesu gore: “O tla kwela mmotlana le modiidi bohloko . . . O tla lopolla moya wa bona kgatelelong le bošorong.”—Psalme 72:13, 14.
Modimo a ka se bolele maaka. Beibele e bolela phaa gore: ‘Ga go kgonege gore Modimo a aketše.’ (Baheberu 6:18) Ge Jehofa a holofetša go dira selo se itšego, go fo swana le gore o šetše a se dirile! (Jesaya 55:10, 11) “Mmuši wa lefase le o tla lahlelwa ntle.”—Johane 12:31.
SEO O KA NAGANIŠIŠAGO KA SONA
Lefase le tla ba bjang ge mmuši wa lona a fedišitšwe?
Beibele e araba potšišo ye go PSALME 37:10, 11 le KUTOLLO 21:3, 4.